Ижтимоий ҳаётда фаоллик олий таълимнинг асосий вазифаси бўлиши керак — Ishonch Gazetasi\nПрезидентимизнинг 2018 йил 19-20 январь кунлари вилоятимизга ташрифидан сўнг Сурхондарёда бир эмас, олти олий ўқув юртининг пайдо бўлиши воҳамиз аҳли томонидан ҳеч кутилмаган янгилик, совға сифатида қабул қилинди. Бугунги кунда вилоятда ТерДУ, ТерДУнинг Денов филиали, Тошкент давлат педагогика университетининг Термиз филиали, Тошкент Тиббиёт академияси, Тошкент давлат техника университети, Тошкент давлат аграр университетининг Термиз филиаллари фаолият кўрсатмоқда. Бундан ташқари, сиртқи бўлимларнинг ташкил этилиши, айниқса, оила қурган ёшларимиз учун катта имкониятлар эшигини очди.\nПрезидентимизнинг 2018 йил 5 июндаги «Олий таълим муассасаларида таълим сифатини ошириш ва уларнинг мамлакатда амалга оширилаётган кенг қамровли ислоҳотларда фаол иштирокини таъминлаш бўйича қўшимча чора-тадбирлар тўғрисида”ги қарорини ўқиб, биз педагоглар қувончига яна қувонч қўшилди.\nАввало, қарорда олий таълим муассасаларидаги таълим сифатини яхшилаш учун кўриладиган чора-тадбирларни белгилашдан олдин, бу жараёнга тўсиқ бўлаётган омиллар бирма-бир санаб ўтилди. Ҳақиқатдан ҳам, касалликнинг сабабини билмасдан туриб, уни даволаш мумкин эмас. Ана шу тўсиқлардан бири олий таълим даргоҳларига кириш имтиҳон тестлари абитуриентларнинг мантиқий фикрлаш қобилиятини аниқлаш имконини бермаётганидир. Бу ҳолат кўпгина иқтидорли талабгорларнинг норозилигига сабаб бўлиб келаётгани ҳеч кимга сир эмас. Мисол учун айтадиган бўлсак, филология, журналистика йўналишига кирмоқчи бўлган абитуриент яхши шеър, ҳикоя ёза олади, ҳуснихати, имло саводи жойида, лекин тест саволларида учраб турадиган мураккабликлар, ғализликлар туфайли паст балл олиб қолиш эҳтимоли юқори. Бу ҳолатда ҳақиқий истеъдод эгаси ўқишга киролмайди ёки нари борса, шартнома асосида қабул қилиниши мумкин. Давлатимиз раҳбарининг қарорида тегишли мутасадди идораларга олий таълим муассасаларига кириш имтиҳонларидаги тест саволларини тайёрлаш услубларини илғор хорижий тажриба асосида қайта кўриб чиқиш ва уларни такомиллаштириш вазифаси қўйилгани бу борада адолатли танловга хизмат қилади, деб ўйлайман.\nМазкур ҳужжатда мамлакатимизда амалга оширилаётган туб ислоҳотларнинг мазмун-моҳиятини ОАВ орқали халқимизга тушунтиришда олийгоҳларнинг фаол иштирок этмаётгани кўрсатиб ўтилди. Дарҳақиқат, олий таълим муассасаларида меҳнат қилаётган олимлар нега бугунги ислоҳотларни таҳлил қилиб, одамларга тушунтиришга ошиқмайди? Бу уларнинг ижтимоий-сиёсий ҳаётда фаол эмаслиги, жараёндан узилиб қолгани, таъбир жоиз бўлса, илм-фан ва ҳаётнинг бир-биридан узоқлашиб кетганини англатмайдими? Мамлакат ривожини таъминлашда барча соҳаларни қамраб олган ҳолда илмий таҳлилга асосланган хулоса ва тавсиялар бериш олимларнинг вазифасига кирмайдими?\nМасалан, қишлоқ хўжалик маҳсулотларини етиштиришда ҳар йили «сел келди, қурғоқчилик бўлди, касаллик тегди», деган бир сабаб топилади. Нима учун ҳар қандай об-ҳаво шароитида ҳам қишлоқ хўжалик маҳсулотларини етиштиришнинг ўзига хос усуллари йўқ? Иқлим қандайлигидан қатъи назар, керак бўлса, об-ҳаво ҳақидаги ўзгаришларни ҳам олдиндан прогноз қилиб, деҳқонларни огоҳлантириш, олдиндан шунга қарши чоралар кўришга ўргатиш каби ишлар бошида илм аҳллари туриши керак эмасми?! Мамлакат ҳаётини, одамларнинг турмушини яхшилаш борасида амалга оширилаётган ислоҳотларни кўр-кўрона мақтайдиганлар эмас, уни асослаб, келажагини кўрсатиб бера оладиган олимлар, институтлар керак.\nНазаримда, Президентимизнинг ушбу қарорида белгиланган муҳим вазифалар ана шу саволларга жавоб топишда муҳим омил бўлади. Шунингдек, қарор билан олий таълим муассасалари бакалавриатига қабул қилиш квоталаридан ташқари, суҳбат асосида тест синовларисиз ўқишга қабул қилишга рухсат берилиши ҳам катта аҳамиятга эга. Муҳими, бунда чет мамлакатлар билан дўстлик алоқалари мустаҳкамланади, Ўзбекистон олий таълим муассасаларининг нуфузи ошади. Бу ерда Ўзбекистон ва хорижий олий таълим муассасаларининг ўзаро келишуви ва қўшма таълим дастурлари асосида талабаларни ўқитиш ҳамда икки томонлама тан олинадиган диплом бериш амалиётининг жорий этилиши ҳам назарда тутилгани эътиборга молик.\nИлғор хорижий тажрибада абитуриент бир фандан юқори балл, иккинчисидан паст балл олиб, биринчи йили ўқишга кира олмаса ва агар у истаса, кейинги танловларда юқори балл олган фандан имтиҳондан озод этилади ҳамда ўша ўтган сафар олган юқори бали ҳисобга олинади. Бу тажрибадан мазкур қарорда ҳам илғор халқаро имтиҳон тизимлари (TOEFL, IELTS, CEFR, SAT General, SAT Subjest ҳоказо) сертификатига эга бўлган абитуриентларга тегишли фанлардан белгиланган энг юқори балл бериш ва ушбу фанлар тест синовидан озод этиш тартибини жорий этиш услубидан фойдаланиш кўзда тутилган. Бу эса ўқишга иқтидорли болаларни жалб этиш имкониятини кучайтиради.\nБир сўз билан айтганда, мазкур қарор олий таълим тизимидаги кўплаб муаммоларга ечим бўлиши шубҳасиз. Қолаверса, бу эртага сафимизга қўшиладиган ёш кадрларининг ҳар томонлама жаҳон талабларига жавоб бера оладиган, бозор иқтисодиётида мамлакатимизни ривожланган давлатлар қаторидан мустаҳкам жой олишига хизмат қиладиган фидойи ходимлар бўлиб камол топишини таъминлайди.\nЎқитувчиларга енгиллик яратилди


Вафодор ит ўн йил ўтиб собиқ эгасини йўқлаб келди » Новости Узбекистана сегодня: nuz.uz\nНовости Узбекистана → ЙЎҒ-Е → Вафодор ит ўн йил ўтиб собиқ эгасини йўқлаб келди\n12-02-2018 15:37 0 597 Рейтинг0 Чоп этиш\nАҚШнинг Пенсильвания штатида яшовчи Сьюрвелдлар оиласининг Эбби лақабли ити ўн йил олдин йўқолиб қолган эди. Шу ҳафтанинг бошида ўша ит бир вақтлар яшаган уйига яқин ҳудудда пайдо бўлиб қолди деб хабар берди uza.uz\nВафодор жонивор ўз эгаларини излаб келган ҳойнаҳой, деб ёзадиРИА Новости WCPO канали тарқатган хабарга асосланиб.\nМаҳаллий ёрдам кўрсатиш маркази Эббининг бўйин тасмасидаги микрочипдан унинг Сьюрвелдлар оиласига тегишли эканлигини аниқлаган.\n- Эбби кўринишидан соғлом, уни шунча йил давомида кимдир яхшилаб парвариш қилган, - дейди Сьюрвелдлар оиласи аъзолари.\nЭнг қизиғи, Эбби ҳали ҳам собиқ эгаларининг буйруқларини ёдидан чиқармаган экан.\nЭббининг уйга қайтиши оилага катта қувонч олиб келди. Фарзандларига болалик хотираларини эслатган жонивордан оила бекаси Дебра Сьюрвелд жуда миннатдор.


Марказий Осиё ва Россиядан 5 мингдан зиёд киши ИШИД томонидан жанг қилмоқда\n15:38 / 18.09.2015\nМарказий Осиё ва Россиядан 5 мингдан зиёд киши ИШИД томонидан жанг қилмоқда. Маълумотларга кўра, уларнинг ярмидан кўпроғи — 2600 нафарга яқини Марказий Осиё давлатлари фуқароларидир. Бу ҳақда Тошкентда бўлиб ўтаётган Шанхай ҳамкорлик ташкилотининг минтақавий аксилтеррор тузилмасининг 27-йиғилишида маълум қилинди.\nТаъкидланганидек, турли мамлакатлар, шу жумладан, ШҲТга аъзо мамлакатлар фуқароларини ўз домига илинтиришга бўлган уриниш ИШИД жангарилар гуруҳининг энг хавфли жиҳатларидан ҳисобланади.\n“Бунинг хавфли жиҳати шундаки, Марказ гуруҳ томонидан турли йўллар билан чақириб олинган фуқаролар ўқитилиб, махсус тайёргарликдан ўтказилади ва мамлакатларимизга қайта юборилади”, – деди Россия Федерал хавфсизлик хизмати директорининг биринчи ўринбосари, армия генерали Сергей Смирнов.\nАҚШ Марказий разведка бошқармаси маълумотларига кўра, айни пайтда ИШИД жангарилари сони тахминан 30 минг нафарни ташкил этади. Ироқ ҳукумати эса уларнинг 200 мингдан зиёд эканини маълум қилган. Жангарилар сафида дунёнинг 80дан зиёд давлатлари, жумладан, Франция, Британия, Германия, Марокаш, Саудия Арабистони, АҚШ, Канада, МДҲ мамлакатлари фуқаролари жанг олиб бормоқда. Айрим манбаларда келтирилишича, жангарилар бугунги Ироқнинг 40, Суриянинг эса 50 фоиз ҳудудини эгаллаб олган.


Мулк ҳуқуқини эътироф этиш бўйича бир марталик акция яна давом эттирилади(ми?) - zarnews.uz\nМулк ҳуқуқини эътироф этиш бўйича бир марталик акция яна давом эттирилади(ми?)\nЖорий йилнинг 1 ноябрь ҳолатига кўра, Самарқанд вилоятида жами 845 минг 888 та кўчмас мулк объектлари мавжуд ва уларнинг 804 минг 372 тасини турар жой ва 42 минг 014 таси нотурар жой объектлари ҳисобланади. Шундан, 517 минг 232 тасининг (61 фоизи) кадастр ҳужжатлари расмийлаштирилиб, 294 минг 146 таси давлат рўйхатидан ўтказилган, 328 минг 656 таси (39 фоизи)нинг кадастр ҳужжатлари мавжуд эмас.\n- Фуқароларни қизиқтирган энг муҳим мавзулардан бири, албатта якка тартибда уй-жой қуриш учун ер майдонлари ажратиш билан боғлиқ бўлмоқда, - дейди вилоят Ер ресурслари ва давлат кадастри бошқармаси бошлиғи вазифасини бажарувчи Фозил Худойқулов. – Бундай мурожаатларнинг кўпайиши табиий ва бизда ер ресурслари чекланганлиги туфайли эндиликда ерлар фақат аукцион орқали берилади. Ҳозирда вилоят бўйича 700 дан ортиқ уй-жой қуриш учун муҳокамада келишилган ер участкалари аукционга чиқарилган. Шундан 286 та ер майдони савдога чиқарилди, рад этилганлари ҳам кузатилди. 213 та ер майдони очиқ савдода сотилди ва ҳозирда 67 та ер участкаси бўйича савдолар ўтказилади.\nТеглар: мулк ҳуқуқи\nИнтеллектуал мулк меросхўрга қандай расмийлаштирилади?


ЭЪТИБОРГА МУҲТОЖ ҚЎРҒОН\nКимёгарлар қўрғонида истиқомат қилаётган фуқароларни қийнаётган муаммолар хусусида\nДепутатлик фаолиятим давомида ўзим сайланган 20-Кимёгарлар сайлов округи сайловчилари билан ўтказилган учрашувлар, фуқароларнинг хонадонларида бўлиш, юртдошларимизнинг бевосита мурожаатлари асносида ҳамда Тадбиркорлар ва ишбилармонлар ҳаракати — ЎзЛиДеП шаҳар кенгаши билан ўтказган сайёр қабул жараёнида жуда кўплаб муаммоларни бартараф этишимизни сўраб мурожаатлар бўлди.\nЭнг долзарб муаммо — қўрғон ҳудудини аксарият ҳолларда кеч соат 20:00 дан, эрталаб соат 7:00 гача аччиқ тутун ва бадбўй ҳид қоплайди. Аниқланишича, аччиқ тутуннинг тарқалишига Сўлим қўрғони яқинида жойлашган шаҳарнинг катта чиқиндихонасидаги чиқиндиларнинг ёқиб юборилиши сабаб бўлмоқда. Бадбўй ҳид эса қўрғонга яқин ҳудудда жойлашган Паст Дарғом туманида фаолият олиб борадиган "тадбиркорлар"нинг чўчқахона ва товуқхоналаридан таралмоқда. Бу аччиқ тутун ва бадбўй ҳид инсон, хусусан, болалар саломатлигига жиддий хавф солаётганини алоҳида таъкидлаш жоиз.\nЙўл созлаган, кўприк қурган етар муродга, деган гап бор халқимизда. Бугун шаҳару қишлоқларимиз қиёфаси, кўчаларимиз кўриниши тубдан ўзгармоқда. Кенг ва равон йўлларда юришнинг ўзгача гашти бор. Аммо Кимёгарлар қўрғонидаги барча кўчалар таъмирга муҳтож. Ёғин-сочинли кунларда автомобилда ҳам, пиёда ҳам юриш кишини анча мушкул аҳволга солиб қўяди. Мавжуд кўчалардаги алоқа, оқова ва ичимлик суви тармоқлари қудуқларининг қопқоқлари ўғирлаб кетилган. Бу қопқоқсиз қудуқлар автоуловни шикастлаши, пиёдаларнинг ҳаёти ва соғлиғига жиддий хавф солиши мумкин. Қўрғондаги бирорта кўчанинг тунги вақтда ёритилмаслиги муаммони яна бир карра оширади.\n"Нурафшон" маҳалла фуқаролар йиғини ҳудудидан оқиб ўтувчи Дарғом канали устидан ўтган асрда газ ва сув қувурлари тортилиб, соҳа хизматчиларининг назорат олиб бориши учун махсус мослама (афсуски, у кўприк эмас) ўрнатилган бўлиб, бугун у шу ерда истиқомат қиладиган фуқаролар, корхона ва ташкилотларда фаолият олиб борадиган ишчи-ходимлар учун омонатгина бўлса-да, "кўприк" вазифасини ўтамоқда. Бу "кўприк"дан маҳалланинг Ертешар кўчасида истиқомат қилувчи фуқаролар, Самарқанд "Темурбеклар мактаби" жамоаси, мактаб ўқувчилари, боғча тарбияланувчилари Кимёгарлар қўрғони ва "Нурафшон" МФЙ марказига ўтиб-қайтишади. Энг ёмони, ушбу "кўприк" юқорида таъкидлаганимиздек, пиёдалар ўтиб-қайтиши учун умуман мослашмаган. Унинг икки томонида ҳатто тутқич ва ҳимоя тўсиқлари ҳам йўқ. Қишнинг қорли-қировли кунларида жуда сирпанчиқ бўладиган, Дарғом канали устидан 25-30 метрлар чамаси баландликда турган ушбу "қил кўприк"дан ўтиш инсон ҳаёти учун жуда хавфли.\nФуқаролардан ушбу муаммони бартараф этиш бўйича бир қатор таклифлар ҳам тушди: агар имкони бўлса, бу ерда замонавий кўприк барпо этиш керак ёки Самарқанд шаҳрини Кимёгарлар қўрғони билан боғловчи 6, 15, 93-йўналишларда қатновчи автобусларнинг охирги бекатини Ертешар кўчасигача узайтириш лозим.\nЭрталаб ва тунги вақтлар Кимёгарлар кўрғонидаги кўчаларда юриш жуда хавфли тус олади. Сабаби, дайди итлар жуда кўпайиб кетган. Қутуриш касаллигининг асосий омили бўлган эгасиз, дайди итларни овлаш чоралари умуман кўрилмаяпти. Кундузги вақтларда қўрғон ҳудудидаги кўча ва хиёбонлар, чиқиндихоналар атрофида чорва молларини кўрасиз. Энг ёмони, қўрғонни шунақа вақтларда шаҳар ҳудудими ёки қишлоқми, англолмай қолади, киши.\nМамлакатимизда олиб борилаётган ислоҳотлар, айниқса, тиббиёт соҳасидаги ўзгаришлар Кимёгарлар қўрғони аҳлига ҳали етиб келмаган, десак муболаға бўлмайди. Сабаби, ҳудуд аҳолисига тиббий хизмат кўрсатадиган 10-оилавий поликлиникада замонавий тиббий асбоб-ускуналар ва малакали шифокор мутахассислар етишмайди. Иссиқ жоннинг иситмаси бор, деганларидек фуқаролар бетоб бўлиб қолишса, Самарқанд шаҳридаги шифохоналарга боришга мажбур бўлишмоқда. Бу ҳолат эса фуқароларнинг ҳақли эътирозига сабаб бўлмоқда.\nМен айтмоқчи бўлган қуйидаги фикрлар ҳам қўрғонда яшайдиган аҳоли ва шу ердаги корхона-ташкилотлар раҳбар ходимларини қийнаб келаётган муаммолар ҳақидадир. Кимёгарлар қўрғонидаги кўчалар, корхона, ташкилот ҳамда муассасалар ҳовлиларига ҳар йили минглаб гул ва дарахт кўчатлари ўтқазилади. Аммо уларни суғориш имконияти йўқлиги боис барча кўчатлар ёз мавсумига бориб қуриб қолади. Сабаби, қўрғонда суғориш тизими ташкил этилмаган.\nҲудудда жойлашган олтита маҳаллада йигирма минг нафардан ортиқ аҳоли истиқомат қилади. Афсуски, Кимёгарлар қўрғонида замонавий кутубхона ва китоб дўкони йўқ. Ахир, уларсиз фуқароларнинг ҳуқуқий, сиёсий онгини ошириб, дунёқарашини бойитиб бўладими?\nМана, бир неча йилдирки, ҳудуддаги "Шукрона", "Дарғом" ҳамда "Чорбоғ" маҳалла фуқаролар йиғинлари учун замонавий маҳалла марказлари мавжуд эмас. Ушбу маҳаллалар мутасаддилари мослаштирилган биноларда етарли бўлмаган шароитда фаолият олиб бормоқда.\n"Дарғом" маҳалласи ҳудудида жойлашган авария ҳолатидаги 18-рақамли икки қаватли уйда 32 та оила истиқомат қилади. Фуқароларнинг аксарияти ушбу уйга ноқонуний жойлашиб олган. Энг ёмони, мазкур манзилда яшаш шароити умуман йўқ, бино авария ҳолатига келиб қолган, йўлаклар, уй ва хоналар антисанитария ҳолатида. Шу пайтгача бу уйни бузиш ёки таъмирлаш чоралари кўрилмаган.\nКимёгарлар қўрғонида автобус бекатлари, замонавий ҳаммом, аҳоли дам олиши учун истироҳат боғи, маданият саройи йўқ.\nМавжуд таълим муассасаларида ўқувчиларнинг дарсдан бўш вақтларини мазмунли ўтказишлари учун фан ва спорт тўгараклари мунтазам равишда ишламайди. Малакали мутахассислар, спорт мураббийлари етишмайди.\nБу ерда замонавий савдо мажмуаси ёки деҳқон бозори мавжуд эмас. Бори ҳам бугунги кун талабига умуман жавоб бермайди. Сотилаётган қишлоқ хўжалиги маҳсулотларининг нархи Самарқанд шаҳридаги бошқа деҳқон бозорларига нисбатан жуда қиммат.\nБир неча йилдирки, совуқ мавсумда "Иссиқлик таъминоти" корхонасининг ҳудуддаги марказий қозонхонаси ишламайди. Хонадонлар, асосан, табиий газ ва электр печлар ёрдамида иситилади. Ушбу кўп қаватли уйларни якка тартибдаги тизим орқали иситиш чоралари кўрилмаган. "Иссиқлик таъминоти" корхонасига тегишли қувурлар бугун муддати ўтиб, яроқсиз ҳолатга келиб қолган. Уларни Кимёгарлар қўрғони ҳудудидан олиб чиқиб кетишни корхона раҳбарияти хаёлига келтирмаяпти. Ҳолбуки, ушбу қувурлар аксарият жойларда омонат турибди. Улар йиқилиб кетса, шу ердан ўтаётган кишиларнинг ҳаёти хавф остида қолиши тайин.\nУшбу муаммоларни бартараф этиш, ҳудудда истиқомат қилаётган фуқароларнинг яшаш шароитини яхшилаш мақсадида тегишли ташкилотларга бир неча бор депутат сўрови юбордим. Аммо ушбу депутат сўровларига тегишли жавоб бўлмади, юқорида кўтарилган муаммолар ҳал этилмади.\nЎзЛиДеП шаҳар кенгаши депутатлик гуруҳида ушбу муаммоларнинг айримлари муҳокама қилинди. Кимёгарлар қўрғонидаги биз санаб ўтган муаммоларни халқ депутатлари шаҳар Кенгашининг навбатдаги сессияси кун тартибига қўйиш масаласи ўртага ташланди. Аммо ҳозиргача Кимёгарлар қўрғонида истиқомат қиладиган аҳоли кутган янгиликларга, ўзгаришларга навбат етиб келгани йўқ.\nЎйлаймизки, Кимёгарлар қўрғони ҳудудидаги мавжуд камчилик ва муаммолар тегишли ташкилотлар томонидан ўрганилиб, тез фурсатларда бартараф этилади.\nМуаллиф: Ҳаким ЖЎРАЕВ, халқ депутатлари шаҳар Кенгаши депутати\n8.06.2018 151 № 43 Жамият ва ҳуқуқ


ТАЛАБАЛАР ТАҲРИРИЯТДА — “Qoraqalpog'iston tongi” gazetasi\nБердақ номидаги Қорақалпоқ давлат университети, қорақалпоқ филологияси журналистика бўлими талабалари «Қорақалпоғистон тонги» газетасида амалиёт ўтамоқдалар. Талабалар бир ярим ойлик ишлаб чиқариш амалиёти давомида таҳририятдаги қизғин иш жараёни билан яқиндан танишмоқдалар.\nЖумладан, уларнинг жойларга чиқиб мақола тайёрлаш, материални таҳлил қилиш, саҳифалаш, мусаҳҳиҳлик таржима ва бошқа жараёнларда кўникмаларини шаклланмоқда.\nШуни ҳам таъкидлаш жоизки, таҳририятда «Қорақалпоғистон тонги» газетаси иловалари бўлган «Қорақалпоқ адабиёти» ҳамда «Гулойим» газеталарининг нашр этилиши амалиётчи талабаларнинг имкониятини оширди. Чунки, айрим талабалар сиёсий мавзудаги мақолаларни ёзиш қобилиятига эга бўлсалар, айримлари «Қорақалпоқ адабиёти» газетасида ўз ижод намуналари билан қатнашмоқда.\nҲар қандай ҳолатда ҳам бу амалиёт матбуот, журналистика соҳасига энди қадам ташлаётган ёш талабалар учун катта тажриба мактаби бўлмоқда. Чунки, улар ёзишни, ўз устида ишлашни, мустақил фикрлашни, сўз санъатини ўрганади.\nЯна шуни алоҳида таъкидлаш лозимки, Қорақалпоқ давлат университети Қорақалпоқ филологияси факультети журналистика кафедрасида ўзбек гуруҳининг очилиши таълим тизимидаги янгилик бўлиши билан бирга Қорақалпоғистонда ўзбек тилида нашр этиладиган ОАВ учун малакали кадрлар тайёрлаш имкониятини яратди.\nДемоқчимизки, бугун газета таҳририятида амалиёт ўтаётган талаба ёшлар кўпроқ ўқиб-ўргансалар, излансалар қалами янада чархланиб, сайқалланиб бораверади.\nЭнг муҳими бўлғуси журналистлар касб байрамларини таҳририятда кўтаринки руҳда ўтказишди.


11:59 / 19.12.2015\nWBA версияси бўйича супер оғир вазн тоифасида жаҳон чемпиони, ўзбекистонлик боксчи Руслан Чагаев 2016 йилнинг 5 март куни Чеченистоннинг Грозний шаҳрида австралиялик Лукас Браунга қарши жанг ўтказади.\nЧемпионликка даъвогар бўлган Браун матбуот билан мулоқот чоғида ўз танасини машинага айлантириш жараёнини бошлаганини таъкидлаб ўтди.\n“Йўлимда учраган ҳамма нарсани йўқ қилиб юбораман. Мен жанг рақиб ҳудудида ўтишидан хавотирда эмасман, мен океан ортида кўп жанг қилганман. Рингда мен ва Чагаевдан бошқа ҳеч ким бўлмайди”, - деди у.\nБрауннинг сўзларига қараганда, у WBA камарини муҳаққақ қўлга киритади ва супер оғир вазнда чемпионликни олган биринчи австралияликка айланади.\n“Мен Грознийга Чагаевни нокаут қилишга кетяпман! Мен учрашув тақдирини ҳакамлар қўлига бериб қўймоқчи эмасман. Менинг икки ҳакамим бор – чап ва ўнг қўлим, улар мен билан рингда бўлади”, - деб унинг сўзларини келтиради Vringle.com.\nИлгари хабар қилинганидек, Браун устидан ғалаба қозонган тақдирда Чагаев британиялик Тайсон Фьюрига дуч келиши мумкин. Фьюри, ўз навбатида, яқинда украиналик Владимир Кличкодан IBF, IBO, WBO ва WBA версиялари бўйича чемпионлик камарларини тортиб олган эди.\nЧагаев профессионал карьерасида фақат икки марта мағлуб бўлган: 2009 йили Владимир Кличкодан, 2011 йили эса россиялик Александр Поветкиндан енгилган.


Бюджети 16 млрд сўм бўлган кинолардан 240 млн сўм даромад олинган – “Ўзбеккино” - UzNews.uz\nБюджети 16 млрд сўм бўлган кинолардан 240 млн сўм даромад олинган – “Ўзбеккино”\n2019 йилда бюджети 16 млрд сўм бўлган 8 та бадиий фильм ишлаб чиқарилган. Бу фильмлардан тушган умумий даромад эса 240 миллион сўмни ташкил қилган.\nМолия вазирлиги ҳузуридаги Назорат тафтиш бош бошқармаси текширувига кўра киносаноат соҳасида 17 миллиард сўмлик бюджет маблағлари нотўғри сарфланган. Бу ҳақда “Ўзбеккино” миллий агентлиги, жамоатчилик ва бадиий кенгашлари ва Ўзбекистон киноарбоблари ижодий уюшмасининг қўшма баёнотида маълум қилинди.\nҚайд этилишича, ҳозирда ишни Бош прокуратура ўрганмоқда.\nШунингдек, 2019 йилда умумий бюджети 16 млрд сўм бўлган 8 та бадиий фильм ишлаб чиқарилган. Бироқ бу фильмларнинг кинотеатрдаги намойишидан келиб тушган даромад ушбу маблағнинг 1,5 % улушига, яъни 240 миллион сўмга тўғри келди. Бир неча миллиард сўмлик давлат томонидан ажратилган маблағга ишланган кўплаб фильмлар ижараси Алишер Навоий номидаги кино саройида 2-3 кундан узоқ муддатга чўзилмаган.\nҚайд этилиишча, 2020 йилда давлат томонидан ажратилган бюджет маблағлари 56 млрд сўмни ташкил этади, бу маблағ “Ўзбеккино”га биринчи навбатда давлат буюртмаси бўйича ишланадиган киномаҳсулотларни молиялаштириш учун тақдим қилинган.\nАммо 2019 йилдан 2020 йилга 16 та киномаҳсулотлар ўтган бўлиб, ушбу киномаҳсулотларни ишлаб чиқариш бўйича нафақат асосий ишлар, балки уларни бюджетдан молиялаштириш ҳам жорий йилга тўғри келгани айтилади.\nМисол учун, “Илҳақ” фильмига қўшимча ҳарбий саҳналар киритилди, бу эса жорий йилнинг февраль ойида Беларусда қўшимча суратга олиш ишларини амалга ошириш эҳтиёжини туғдирди. Бу мақсадларга Ўзбекистон ҳукумати томонидан 200 минг АҚШ доллари миқдоридаги қўшимча маблағ йўналтирилди.\n“Барон 2” фильмини такомиллаштириш учун “Ўзбеккино” МА томонидан 500 минг АҚШ доллари миқдорида хориж сармояси жалб қилинди ва Россиянинг “Инферно” кинокомпанияси билан фильмни ҳамкорликда ишлаб чиқариш бўйича шартнома имзоланди.\nЖиззах вилояти ҳокимияти томонидан шоир Ҳамид Олимжон ва шоира Зулфия ҳақидаги “Муҳаббат баҳори” фильмининг таркибий қисмини тубдан такомиллаштириш учун зарур бўлган 12 та қўшимча саҳнани яратишга йўналтирилган 2 млрд сўм миқдорида маблағ ажратиш режалаштирилган.\nУмумий бюджети 5 млрд 367 млн сўм бўлган “Эврилиш” фильмини якунига етказиш учун “Ўзбеккино” МА киритган ҳиссаси 3 млрд 220 млн сўмни ташкил қилди.\nШу билан бир қаторда шу кунларда 2019 йилда бошланган “Ибрат”, “101 рейс” ва бошқа бир қатор кинокартиналарнинг таркибий қисмини такомиллаштириш ва суратга олиш жараёнларини якунига етказиш бўйича ишлар олиб борилмоқда.\nШундай қилиб, 2019 йил ишлаб чиқарувчилари олдида катта қарздорлик юзага келган ва 2020 йилда ҳисоб-китоби босқичма-босқич амалга оширилаётган янги лойиҳаларни ишга туширишда қийинчиликлар пайдо бўлган.


hidoyat.uz – “Мовароуннаҳр” нашриётининг сайти - МЕНИНГ ҚАЙНОНА-ОЙИЖОНИМ\nҲар бир қиз келин бўлар экан, кўнглида қувонч билан бирга ҳаяжон ва қўрқув ила ўзга хонадон остонасига қадам қўяди. Менда ҳам шундай бўлди. Бошда, соддалигим сабабми, қайнонам билан қандай гаплашишни ҳам билмасдим. Катта ҳаётий тажрибага эга аёл бўлган қайнона-ойижоним ҳаяжонни, қўрқувни енгишимга ёрдам бердилар. Асло қаттиқ гапирмас, хатоларимни ширин тил билан тушунтирар, уй юмушларида кўмаклашардилар. Билмаганларимни ҳеч оғринмай ўргатардилар.\nВақт ўтиб, фарзандли бўлдик. Қайнонам чиллалисиз деб, қирқ кун уйдан чиқармадилар. Фарзандимга ҳам, менга ҳам ғамхўрлик қилдилар. Ўзлари овқат пиширар, уй, ҳовлиларга қарар, кирларни ҳам ювардилар. Қирқ кундан кейин кўча супургани чиқсам, қўшнилар янги келинчак билан кўришгандек сўрашишди. “Ҳақиқий чиллани сиз сақладингиз”, дейишди ҳавас билан. Шундан кейин қайнона-ойижонимга янада меҳрим ортди...\nҲозир 4-босқич талабасиман. Қизимни боғчага бермоқчи бўлсам: “Йўқ, мен ўзим қарайман”, деб кўнмадилар. Фарзанд тарбияси борасида ҳам энг яхши маслаҳатчим – қайнона-ойижоним.\nТан оламан, ҳали ҳаётий тажрибам жуда кам, хатоларим кўп. Лекин шу кунгача турмуш ўртоғим бирор марта койимаган, доим яхши гап билан йўлга соладилар. Чунки у киши ҳам қайнонамнинг тарбиясини олган. Иншааллоҳ, фарзандларим ҳам шундай гўзал тарбия билан вояга етишади...\nБу ёзганларим шунчаки гаплар эмас. Чин дилдан чиққан изҳорларим. Буларни билдиришдан асосий мақсадим – бошқа қайноналар ўрнак олишсин. Токи мен каби ёш, ғўр, тажрибасиз келинлар борган жойларида ўз ўринларини топиб кетишсин. Бахтли ҳаёт кечиришсин.\n667 марта ўқилган.


Самарқанд вилояти ИИБ томонидан айни кунларда «Зарбдор ойлиги» ўтказилмоқда. Вилоят ИИБ ахборот хизматининг Kun.uz’га маълум қилишича, тадбирлар давомида вилоятнинг турли ҳудудларида ноқонуний тарзда гиёҳванд моддалар сақлаб келаётган бир қанча шахслар аниқланган. Бир фуқаро ов қуролини ўз ихтиёри билан топширган.\nЖумладан, олиб борилган тинтув тергов ҳаракатлари давомида, Иштихон тумани Бойтуви маҳалласида яшовчи, 1966 йилда туғилган Қ.Б. нинг яшаш уйидаги дарахт шохлари орасидан оғирлиги 100 грамм бўлган марихуана гиёҳвандлик воситаси топилган;\nИштихон тумани Дехқонобод маҳалласида яшовчи, 1965 йилда туғилган М.Х. нинг яшаш уйи ва ёрдамчи хўжаликларида ўтказилган тинтувда, ошхонасидаги ўчоқ ичидан ҳамда товуқхонасининг устидан тахминий оғирлиги 1 кг бўлган марихуана гиёҳвандлик воситаси топилган;\nИштихон тумани Чақар қишлоғида яшовчи 1960 йилда туғилган У.А. нинг яшаш манзили тинтув қилинганида, уйидаги шкаф ичида бўлган кийимларининг чўнтагидан тахминан 30 грамм марихуана гиёҳвандлик воситаси топилган ва холислар иштирокида тегишли тартибда ҳужжатлаштириб олинган.\nБундан ташқари, 22 февраль куни Ургут тумани бўйича ИИО ФМБ ЖҚБ ходимлари томонидан Ургут шаҳри ҳудудида ўтказилган тезкор тадбирда, 1956 йилда туғилган, муқаддам Жиноят кодексининг 276-моддаси 1-қисми билан судланган, Ургут тумани Мозортепа маҳалласида яшовчи, Б.У. ва Ургут тумани Камардон маҳалласида яшовчи, 1980 йилда туғилган, У.Ж. лар 1 миллион 700 минг сўмга героин гиёҳвандлик моддасини сотаётган вақтида далилий ашёлар билан ушланган.\nҚайд этилишича, мазкур ҳолатлар юзасидан Жиноят кодексининг 273-моддаси (Гиёвандлик воситалари, уларнинг аналоглари ёки психотроп моддаларни ўтказиш мақсадини кўзлаб қонунга хилоф равишда тайёрлаш, олиш, сақлаш ва бошқа ҳаракатлар қилиш, шунингдек, уларни қонунга хилоф равишда ўтказиш) 5-қисми билан жиноят иши қўзғатилиб, тергов ҳаракатлари олиб борилмоқда.\nШунингдек, тадбирлар давомида Оқдарё тумани Султон қишлоғида яшовчи 1984 йилда туғилган Э.Д. марҳум бобосидан қолган 16 калибрли, бир кўзли, №С20516 рақамли ов қуролини ўз ихтиёри билан топширган. Маълум бўлишича у қуролни яшаш уйининг ертўласида таъмирлаш ишларини олиб бораётганда топиб олган. Мазкур ҳолат юзасидан тўпланган ҳужжатлар қонуний ҳал қилишлик учун Оқдарё туман ИИБга топширилган.\nМаълумот учун, Самарқанд вилояти ҳокимлиги ҳамда вилоят ҳуқуқни муҳофаза қилиш органларининг қўшма фармойишига асосан, вилоятда жиноят ва ҳуқуқбузарликларнинг олдини олиш мақсадида, «Зарбдор ойлиги» эълон қилинган.\nТаъкидланишича, «Зарбдор ойлиги» вилоятдаги ҳудудларни криминоген вазиятига қараб тоифаларга ажратиш, жиноят ва ҳуқуқбузарликларнинг олдини олиш бўйича ишларни ташкил этиш, вояга етмаганлар, ёшлар орасида психотроп моддаларнинг тарқалиши ҳамда фохишахоналар фаолиятига чек қўйиш бўйича рейд тадбирлари ташкиллаштиришни назарда тутади.


Taklif 2020-11-26 10:10:07\nМамлакатимизда аёллар тадбиркорлигини, хусусан томорқа хўжаликларини ташкил этиш орқали, маҳаллада ҳақиқий мулкдорлар синфини кенгайтиришни ҳар томонлама қўллаб-қувватлаш, тадбиркор аёлларнинг ҳуқуқий, иқтисодий ва сиёсий саводхонлигини оширишга қаратилган чора тадбирларни кўриш\nTaklif 2020-11-26 10:09:40\nРеспубликамизда истиқомат қилувчи хотин-қизларнинг сиёсий билимлари ва ҳуқуқий саводхонлигини оширишга ҳамда юртимизда амалга оширилаётган кенг кўламли ислоҳотларга қаратилган тарғибот тадбирларини ташкил этиш\nTaklif 2020-11-26 10:09:11\nШаҳар ва туманлар марказларида кўп қаватли уйларда истиқомат қилувчи фуқароларга сифатли (сантехника хизмати, электрик, лифтёр каби) сервис хизматларини кўрсатувчи шахобчалар фаолиятини жорий этиш керак. Давлат томонидан ушбу сервис корхоналари фаолияти назоратга олинса хонадон эгаларига кафолатли хизмат кўрсатилишида жуда катта кўмак бўлади.\nTaklif 2020-11-26 10:08:28\nМамлакатимизда ЯИМда хизмат кўрсатиш хажмини кўпайтириш, янги иш ўринларини барпо этиш мақсадида ҳар бир вилоят, шаҳар ва туманларда сервис ва хизмат (сартарошхона, эдикдўзлик, хическа, автомобилларга техник хизмат кўрсатиш, сантехника хизмати каби) кўрсатиш уюшмаларини ташкил этиш. Уюшмаларга хизмат кўрсатиш секторидан ишловчиларга мехнат дафтарчаларини юритиш, улар фаолиятини такомиллаштириш юзасидан (солиқ тушумлари, пенсия ажратмасига тушумлари, санитария ва мехнат мухофазасига риоя этиш каби) кўмак бериш вазифасини юклатиш.\nTaklif 2020-11-26 09:37:47\nОсиё гепардини Эрон Ислом Республикасидан олиб келиб Ўзбе-кистонда, яъни Бухоро ихтисослаштирилган “Жайрон” питомнигида унинг популяциясини тиклаш. Маълумки, бир аср (100 йил) мабойнида, Марказий Осиё, жумладан Ўз-бекистон ҳудудида турон йўлбарси, гепард, қоплон, гиена, қизил бўри, Орол сулаймон балиғи, астрагал, лола, ширачлар каби кўпгина эндемик ҳамда ноёб ҳайвон ва ўсимликларнинг турлари бутунлай учрамай қолди. Халқаро тажрибага назар ташлайдиган бўлсак, АҚШда Конгресс ёрда-мида кондор йиртқич қуши популяцияси тикланди, Россия президенти В.Путинниг ташаббуси билан Уссури йўлбарси сони белгиланган миқдорга етказилди, бундан ташқари Қозоғистонда турон йўлбарси (Уссури йўлбар-си олиб келинган) популяциясини тиклашга киришилган. Минг афсуски, “Қизил китоб”га ишониб қолибми, гепарднинг Осиё кенжа тури – Acinonyx jubatus (Schreder, 1776) Марказий Осиё мамлакат-лари, жумладан Ўзбекистон табиатидан умуман йўқ бўлиб кетди.\nTaklif 2020-11-26 09:36:20\nЎзбекистон Республикаси Вазирлар Маҳкамаси ҳузурида муҳофаза этиладиган табиий ҳудудларни бошқарувчи ва уларга масъул бўл-ган ягона Агентлик ташкил этиш. Бугунги кунда, Ўзбекистон Республикасида мавжуд муҳофаза этила-диган табиий ҳудудлар (МЭТҲ) учта давлат қўмиталари: Ўзбекистон Рес-публикаси экология ва атроф муҳитни муҳофаза қилиш давлат қўмитаси, Ўзбекистон Республикаси ўрмон хўжалиги давлат қўмитаси ва Ўзбекистон Республикаси геология давлат қўмитаси тасарруфида ва бошқарувида фа-олият олиб боришмоқда. МЭТҲларни моддий таъминоти ва назорати битта давлат органида бўлиши мавжуд қонунчилик талабларига зид бўлганлигидан келиб чиққан холда, Биз, Ўзбекистон Республикаси Вазирлар Маҳкамаси ҳузурида муҳо-фаза этиладиган табиий ҳудудларни бошқарувчи ва уларга масъул ягона Агентлик ташкил этиш лозим. Умуман олганда, учта қўмита қарамоғидан МЭТҲларни чиқариб бит-та субъектга бириктириб қўйиш ноёб ҳайвон ва ўсимлик турларини сақлаб қолиш, муҳофаза қилиш ҳамда кўпайтириш йўналишида самарали ва барқарор ечим бўлишига ишончимиз комил.\nTaklif 2020-11-26 09:35:22\nЎзбекистонда ўсимликлар ва ҳайвонот дунёси кадастри ишларини амалга ошириш. Ўзбекистонда кадастр тизими 27 хил йўналишда фаолият олиб бораёт-ган бўлса, уларнинг ичида, ўсимликлар ва ҳайвонот дунёси кадастри ишлари эса энг паст даражада юритилмоқда десак муболаға бўлмас. Масалан, Республика ҳудудида нечта тулки, қум товушқони... бор, не-ча гектар майдонда қандим ўсмоқда? Умуман, шу каби маълумотларга эга эмасмиз. Биологик объектларнинг кадастр маълумотлари нима учун керак? Аввалом бор, экологик назорат рақамлаштирилган бўлади, яъни маъ-лум бир ҳудудни табиатдан фойдаланувчи субъектга берилаётган жараёнда ҳудуддаги ҳайвон ва ўсимликлар омонот тариқасида топширилади. Иккинчидан, биобойликларидан фойдаланувчи субъектлар ўзига би-риктирилган ҳудудда сон, миқдор ва сифат жиҳатдан қанча ҳайвон ва ўсимлик борлигини билган холда уларни муҳофаза этади. Бу, яъни ўсимликлар ва ҳайвонот дунёси кадастрини барқарор тизи-ми юритилмас экан Ўзбекистоннинг флора ва фаунасидан турларнинг генетик жиҳатдан юқолиши давом этаверади. Ушбу масалага, яъни Республикамизнинг ўсимлик ва ҳайвонот дунё-сини турларини бирламчи мониторинг қилиш ва кадастр ҳужжатларини тузишга жиддий қараш даври келди, яъни бу муаммо замон талабига айла-ниб улгурганига анча бўлди.\nTaklif 2020-11-26 09:34:11\nМаиший чиқиндиларни ташлаш, йиғиш, олиб чиқиб кетиш ва кў-миш жараёнидан тўлиқ воз кечиб, жойларда чиқиндиларни сара-лашнинг барқарор тизимини шакллантириш. Сир эмас, маиший чиқиндиларни ташлаш, йиғиш, олиб чиқиб кетиш ва кўмиш жараёнида давлат бюджетидан жуда катта маблағлар сарф эти-лади. Таъкидлаш керакки, Ўзбекистонда чиқитларни саралаш ва қайта ишлаш тизими тегишли тартибда олиб борилмаяпди. Бу фаолият хозирги замон талабларига жавоб бера олмаяпди. Чиқинди қутилари ва полигонлардаги саралаш ишлари антисанитар ва антигигиеник шароитларда бажарилмоқда. Агар маиший чиқитлар уйда, ҳар бир ишхона, корхона ва ташкилот-ларда, яъни жойларда турига қараб сараланса ва алоҳида - алоҳида қабул қилувчи субъектларга топширилса самарали ва барқарор ишлайдиган янги тизим яратилган бўлар эди.\nБаратов Бобур Бахромович (Навоий)\nTaklif 2020-11-26 09:32:16\nХафтанинг бир кунини транспортсиз кун этиб қатъий белгилаб қўйиш керак. Айнан шу куни барча жамоат транспортидан фойдаланиши керак.\nХамидов Шохрух Фарходович (Навоий)\nTaklif 2020-11-26 09:29:34\nНавоий вилояти саноатлашган ҳудудлигини инобатга олиб велосопед йўлакларини ташкил этиш керак.\nБ.Юнусова, Андижон вилояти\nTaklif 2020-11-26 09:03:47\nЎзбекистон Республикасида анъаналар, тантаналар ва урф-одатларни тартибга солиш тўғрисида"ги қонуни ишлаб чиқиш зарур.\nСайфулло Сафаров, Андижон вилояти\nTaklif 2020-11-26 09:03:19\nЭнг аввало, ёшларнинг қонунни билишлари, тўлиқ англаш ва унга риоя этиш борасидаги тарбияларига алоҳида эътибор қаратмоқ лозим. Тартибга солиш тўғрисидаги қонуннинг амалий хусусиятларига оид қисқа метражли тарғибот филмлар, бадиий сериаллар, ҳужжатли филмлар, мултфилмлар ёшлар онгига керакли ислоҳотларни жойлаштириши мумкин. Бу эса, ёшларнинг ўзларидан олдинги авлод вакилларининг камчиликларидан узоқроқ тарбия олишлари, ҳушёрроқ бўлишлари ҳамда эскирган ва зарарли анъаналардан воз кечишларига имкон яратади. Яъни биз соғлом миллатнинг ижтимоий пойдеворини ҳозирдан қўйишимиз керак.\nОрзиқулова Ирода Абдулҳамидовна, Андижон вилояти\nTaklif 2020-11-26 09:02:52\nРиэлторлик фаолиятини тартибга солиш борасидаги ягона давлат сиёсатини белгилаш, ушбу соҳадаги қонунчиликни такомиллаштириш, уни ривожланиш истиқболларини белгилаш таклифини киритмоқчиман.\nҚобилов МухаммадРизо Хусанович, Андижон вилояти\nTaklif 2020-11-26 09:02:23\nАдвокатлик фаолияти суд органларига ўхшаш мустақил бўлиш лозим, уни телефонини эшитиш ёки бошқа ҳуқуқларини чеклайдиган харакатларни содир қилиш орқали химояси остидаги ишни амалга оширишда бази чекловларга учраши мумкин. Прокурор конунни аниқ ва бир хилда бажарилишини назорат қилувчи орган сифатида қарйдиган бўлсак, шу жумладан уни ўзи хам жиноят ишини тергов қилиши билан бирга барча тергов органларини назорат қилади. тергов органлари томонидан тузилган айблов хулосаларини ёки бошқа кўринишдаги қарорларини тасдиқлайди. ушбу жараёнда адвокатни ўрни хам мавжудлигини унитмаслик керак деб хисоблайман.


Сентябрь ойида йиллик инфляция даражаси 11,7 фоизни ташкил этди – Марказий банк\nЎзбекистон Республикаси Марказий банки биносида «Пул-кредит сиёсатининг 2021 йил ва 2022-2023 йиллар даврига мўлжалланган асосий йўналиши» ҳамда асосий ставка бўйича Бошқарув йиғилиши қарори юзасидан Марказий банк раиси иштирокида матбуот анжумани ташкил этилди.\nМарказий банк раиси Мамаризо Нурмуратов Ўзбекистонда сентябрь ойида йиллик инфляция даражаси 11,7 фоиз бўлгани ҳақида маълум қилди.\n«Бизнинг кузатувларимиз ва Статистика қўмитасининг маълумотлари жорий йил сентябрь ойида йиллик инфляция даражаси 11,7 фоизни ташкил этганини тасдиқлади. Биз кутаётган прогноз даражасидан пастроқ ҳам бўлди. Бироқ иқтисодиётда айрим инфляцион хатарлар сақланиб қолаётгани бизни маълум жиҳатдан ташвишга солади.\nКарантин чекловлари бекор қилинганидан кейин ялпи истеъмол талаби тикланиб бораётганини ҳаммамиз кўряпмиз. Бу иқтисодий ўсишни таъминлаш учун зарур ҳолат», деди Мамаризо Нурмуратов.\nУнинг сўзларига кўра, жорий йил сентябрь ойида инфляция суръатлари августдагига нисбатан тезлашган. Инфляция тезлашиши, асосан, карантин чекловлари бекор қилинганидан сўнг ялпи талабнинг тикланиши, мавсумий омиллар ва айрим асосий товарлар нархларининг ўсиши билан боғлиқ бўлди.\nМева ва сабзавотлар нархларининг йиллик ўсиши сентябрь ойида 13,9 фоизни ташкил этди. Базавий инфляция даражаси эса, аксинча, пасаювчи тенденцияга эга бўлди ва йиллик 11,9 фоизгача пасайди.\nСентябрь ойининг сўнгги ўн кунлиги ҳамда октябрь ойида айрим турдаги озиқ-овқат маҳсулотлари нархларининг (шакар - 19,9 фоизга, кунгабоқар ёғи - 17,9 фоизга, ун - 2,6 фоизга) ўсиши сезиларли даражада тезлашди. Бу ўз навбатида, таклиф омилларини тартибга солиш бўйича чоралар ишлаб чиқиш, хусусан, товарлар бозорида рақобатни ривожлантириш ҳамда асосий озиқ-овқат маҳсулотларининг жаҳон бозорларидаги нархлари ва маҳаллий нархлар ўртасидаги номутаносибликларни бартараф этиш заруриятини юзага келтиради.\nБу борада амалга ошириладиган чора-тадбирларни инобатга олиб, инфляцияни оширувчи ушбу омилларнинг таъсири қисқа муддатли характерга эга бўлиши ҳамда узоқ муддатли инфляция трендига сезиларли таъсир кўрсатмаслиги кутилмоқда.\nАҳоли ва тадбиркорлик субъектларининг инфляцион кутилмалари жорий йилнинг август ойига нисбатан сезиларли ўзгаришларсиз қолди. Шу билан бирга, сезилган инфляция даражаси ва инфляцион кутилмалар амалдаги инфляцияга нисбатан юқори даражада сақланиб қолмоқда.\nЎтказилган сўровлар натижаларига кўра, респондентлар келгуси ойларда нархларнинг ошишини, биринчи навбатда, пандемия таъсири, монопол товар ва хизматлар нархларининг қимматлашиши ҳамда рақобат муҳитининг ёмонлашуви билан изоҳлашмоқда.\nМарказий банк: январ-март ойларида келиб тушган пул ўтказмалари ҳажми қарийб 1,42 миллиард долларни ташкил этмоқда\nМарказий банк очиқ валюта позициясини юритиш қоидаларини эълон қилди\nТўлов терминалини ажратиш ва ўрнатиш муддати қисқартирилди\n13:44 / 12.04.2021\n«Инфляциядан эмас, ички инвестициялар тўхташидан қўрқиш керак» – Эксперт Ўзбекистон иқтисодий сиёсатидаги камчиликларга тўхталди


18 январ 2020, Тошкент вақти: 20:29\nВена анжумани 29 октябрь куни Россия, АҚШ, Саудия Арабистони ва Туркия дипломатик идоралари раҳбарлари музокаралари билан бошланади\n29 октябрь куни ўндан ошиқ давлат ташқи ишлар вазирлари иштирокида ўтказиладиган анжуман Россия, АҚШ, Саудия Арабистони ва Туркия дипломатик идоралари раҳбарлари музокаралари билан бошланади.\nЎтган ойда Сурияда Башар Ассад режимига мухолиф исёнчиларга қарши ҳаво ҳужумларини бошлаган Россия Ташқи ишлар вазири Сергей Лавровнинг Венага 29 октябрь куни кечқурун етиб келиши кутилмоқда.\nЭрон Ташқи ишлар вазири Муҳаммад Жавад Зариф ўзининг уч нафар муовини ҳамроҳлигида келмоқда. Эрон делегацияси музокараларга 30 октбярь куни қўшилади.\nЖума кунги музокараларда Германия, Франция, Буюк Британия, Италия, Ироқ, Миср, Қатар, Бирлашган Араб Амирликлари ва Иорданиядан юқори даражадаги мулозимлар иштирок этади. Халқаро анжуман қатнашчилари орасида Европа Иттифоқи Ташқи сиёсат масалалари бўйича олий комиссари Фредерика Могерини ва БМТнинг Сурия бўйича махсус вакили Штефан де Мистура ҳам бор.\nЭрон давлат агентликларининг хабар қилишича, халқаро анжуман доирасида Эрон делегациясининг Россия ва ЕИ вакилари билан алоҳида музокаралари ўтказилади.\nЛекин Сурия сиёсий мухолфати ёки Сурия қуролли мухолифатидан Венага ҳеч ким таклиф қилинмади.\nСурия мухолифати Эроннинг музокараларга таклиф этилиши Башар Ассаднинг ҳокимиятдан кетишини кафолатлай оладиган сиёсий жараённи бошлаш уринишларига путур етказишини айтиб, норозилик билдирди.\nМухолифатдаги Озод Сурия Армияси таркибидаги Ярмук армияси қўмондони Башар ал-Зубий президент Башар Ассад режимини қўллаб-қувватлаётган Эрон “муаммонинг ечими эмас, унинг бир қисмидир”, дея таъкидлади.\nМухолифатдаги Сурия Миллий Коалицияси вакили Жорж Сабра сурияликларнинг Венага таклиф этилмагани мазкур анжуманнинг “жиддийлигини шубҳа остига олади”, дея билдирди.\nСурия Миллий Коалициясининг яна бир вакили Бассам Абдуллоҳ 29 октябрь куни эълон қилган баёнотида исёнчилар ўтиш даври жараёнида Ассадга “ҳатто бир кунга ҳам” ўрин берилишига қаршилик қилишларидан огоҳлантирди.\nАбдуллоҳ Вена учрашувини Ассад қуролли кучларига янги ҳудудларни босиб олиш имконини беришга қаратилган ҳаракат, дея рад этди.\nАҚШ расмийлари ҳам Вена музокараларидан жиддий натижаларга эришиш амримаҳол бўлиши мумкинлигини эътироф этишган.\nҚўшма Штатлар, Саудия Арабистони, Туркия ва Қатар ўтиш даври режасининг бир қисми ўлароқ, Башар Ассаднинг ҳокимиятдан кетишини талаб қилмоқда.\nКремль матбуот котиби Дмитрий Песков Россия томонлар ўртасидаги “мулоқотнинг кенгайиши” тарафдори, дея баён қилди.\nСаудия Ташқи ишлар вазири Одил ал-Жубайр 28 октябрь куни қилган чиқишида Саудия Арабистони Вена анжуманида Россия ва Эроннинг бўҳрондан чиқиш учун сиёсий мулоқотга қанчалик тайёр эканликларини текшириш учун иштирок этаётганини билдирди. Чоршанба куни Британия Ташқи ишлар вазири Филип Ҳаммонд билан музокаралар ортидан гапирган ал-Жубайр жемладан бундай деди:\n- Бу масалада ҳамкорларимизнинг қарашлари Эрон ва Россиянинг Сурияда сиёсий ечим топиш ниятлари қанчалик жиддийлигини текшириб кўришдан иборат, деди Саудия дипломати.\n28 октябрь куни АҚШ давлат котиби Жон Керри Вена музокаралари дарҳол бўҳрон ечимини топиб бера олмаслигини, лекин “шу пайтгача бўҳронга сиёсий ечим топишнинг энг истиқболли имкониятини” очиб беришини таъкидлади.\nФранция Ғарбдаги иттифоқчилари билан Ассаднинг “аниқ муддат ичида” кетишини таъминлаб берувчи таклифни ишлаб чиққани ва уни Венада очиқлашини билдирди.\nЛекин Дамашқ режимини қўллаб-қувватлаётган Россия ва Эрон сиёсий ечим шартларидан бири сифатида Ассаднинг кетишини талаб қилиш номақбул эканини айтмоқда.


«Казбек. Осиё арслони»: Душманга тузоқ қўйилади | Azon.uz - Ахборот-таҳлилий портал\n1092 21:10 28.05.2022\nМамадали тез-тез қадам ташлар, ундан қолиб кетишдан чўчибми ёки бошқа ўй-хаёл, Пахомич ҳаллослаганича ва нафаси бўғзига тиқилганича унга эргашган эди. Уларнинг ортида Воронцевичи қишлоғи оқсоқоли кекса Тихон Матвеевич кетарди.\nТихон Матвеевич қишлоқ халқи, ён-атрофнинг алоҳида хусусиятлари тўғриларида маълумот берган бўлсада Мамадали эшитганлари билан қаноатланмади. Қишлоқ уйларини, диққатини тортган иҳоталарни ўз кўзи билан кўришни маъқул топганди. У шошарди. Ҳадемай немислар етиб келади. Унгача бирор чора топиши керак. У қишлоқ одамлари – ёш болалар, аёллар ва кексалар билан қочишни хаёлига ҳам келтирмасди. Немисларнинг итларини кўрди. Итлардан эса қочиб қутулиб бўлмайди.\n– Балки, узоқроққа бориб яшириниб турармиз, – Мамадалига етиб олиш илинжида шошиб кетаётган Тихон Матвеевич сўз қотди.\n– Қочишдан фойда бўлганда, ота, қочардик! – юришдан тўхтамай деди Мамадали.\n– Немисларни ҳам художўй, дейишди, – ҳансираганича қадам ташларкан, давом этди Тихон Матвеевич. – Худони таниган бўлса қуролсиз одамларга қасд қилмаса керак.\nМамадали йўлда кўрган воқеани айтгиси ва уни қўрқитгиси келмади. Унинг хаёлини қароргоҳга қайтиш эмас, балки бу ҳимоясиз ва ожиз инсонларни қутқариш қайғуси эгаллаб олганди.\n– Қурол кўтара оладиганлар борми? – оғир ўйларидан юлқиниб сўради Мамадали.\n– Милтиқни назарда тутаётган бўлсанг, ўғлим, мен билан кекса Никифор бор... Қолганлар аёллар ва болалар.\nМамадали яна ўйланиб қолди. Юз чамалик немис аскари. Уларга қарши икки киши, иккита ППШ билан. Бу кексаларни ҳисобга қўшмаса ҳам бўлади. Балки немислар Воронцевичига кирмай ёнлаб ўтиб кетишар? Агар қишлоққа юзланса, унда уларнинг аҳволи оғир.\n– Отахон, қишлоқдагиларнинг ҳаммасини йиғинг! – бирдан юришдан тўхтаб буюрди Мамадали.\n– Нима қилмоқчисан?! – ажабланди Пахомич. “Эсингни едингми!?” деган маъно ҳам сезиларди унинг овозида.\nМамадали унга эътибор бермай қарияга тикилганича тураверди. Унинг кўзларидан қатъият ва аллақандай босимни ўқиган Тихон Матвеевич “хўп!” дедида шошганича юриб кетди.\nМамадали ўгирилмоқчи бўлганида Пахомич унинг билагидан ушлади.\n– Нима қилмоқчисан!? – саволини яна такрорлади Пахомич.\n– Ҳали ҳам тушунмадингми, Пахомич! Уларни ҳимоя қиламиз. Яъни, сен ва мен!\n– Эсингни йиғ, Воронцевичига келаётган немисларни ўз кўзинг билан кўрдингку! Қуролингдаги ўқлардан ҳам кўп! Улар билан жанг қилмоқчимисан?! Икки киши бўлиб уларга қарши чиқмоқчимисан!?\n– Гап бундай, Пахомич! – Мамадалининг кўзлари ёнди. – Рухсатимсиз ҳеч қаёққа кетмайсан! Ёт, десам ётасан, тур, десам турасан! Сўроқсиз бир қадам ташласанг, ўз қўлим билан отаман, соқолингнинг ҳурматини ҳам қилмайман. Тушундингми? Энди, бор, одамларга ёрдам бер. Кейин нима қилишингни ўзим айтаман!\nМамадалининг авзойи бузилган, сиёқида ваҳший бир қиёфа бор эди. Шу аҳволида унга қарши чиққан ҳар бир кишини мажақлашга тайёр эди. Буни тушунган Пахомичнинг нафаси ичига тушиб кетди ва индаёлмай қолди. Одамлар томон кетаётган Мамадалининг ортидан қараб тураркан, у билан разведкага чиққани учун ичида ўзини сўкмоқда эди. Пахомичнинг назарида Мамадали жаллоднинг кундасига ўз ихтиёри билан бошини қўйган эди.\nИбодатхонанинг чоғроқ майдонига йигирма-ўттиз чоғлиқ қишлоқ аҳли – Тихон Матвеевич ва унинг қария улфати, яна ёш болалар, аёллар йиғилишди. Мамадали Тихон Матвеевичдан сўради:\n– Отахон, ибодатхонанинг ертўласига бу одамлар сиғадими?\n– Ҳа... бемалол... Эшиги... эшиги ўрмон томонга қараган... Айтгандек, кўринмайди ҳам. Агар устига тахталарни ташлаб қўйилса умуман сезилмайди.\n– Шундай қиламиз. Немислар қишлоққа келишса ертўлага яширамиз одамлар, отахон.\nМамадали тезда одамларни кўздан кечириб, нигоҳи бир аёлнинг қўлидан маҳкам ушлаб олган болада тўхтади. Уларнинг ёнига келди.\n– Исмингиз нима? – аёлдан сўради Мамадали.\n– Зинаида... Зинаида Васильевна.\n– Зинаида Васильевна, ўғлингиз бизга ёрдам бера оладими?\nАёл қўрқиб кетди. Бир ўғлига, бир Мамадалига қаради. Негадир лабларини қаттиқ тишлади. Агар Тихон Матвеевич аралашмаганида ўнғайсиз жимлик узоқ чўзилган бўларди.\n– Қизим, Зиночка, ўғлинг бизни ҳимоя қила оладими-йўқми, деб сўради, холос.\nАёлнинг лаблари титради. Худди биров тортиб оладигандек, ўғлини маҳкам қучоқлаб олди. Мамадали аёлдан ижозат бўлмайди, деган хаёлда нари кетаётганида аёл сўради:\n– Ўғлимнинг ўрнига мен борсам бўладими?\nТихон Матвеевич “нима дейсан?” деган маънода Мамадалига қаради. У тасдиқ ишорасида бош ирғади.\n– Нима қилишим керак? – анча енгил тортиб сўради аёл.\n– Ҳозир тушунтираман, Зинаида Васильевна.\n– Оддий қилиб Зина, деяверинг.\n– Яхши, Зина, – аёлни анча ўзига яқин ҳис қилиб деди Мамадали. – Энг баланд қарағай дарахтига чиқасиз. Немислар қишлоққа юрса ишора берасиз...\n– Масалан... рўмолингизни силкийсиз, – Мамадали аёлнинг бошидаги оқ рўмолга ишора қилди.\n– Катта раҳмат сизга, Зина.\n– Сизга раҳмат!\nМамадали бош ирғади, аёлнинг бу сўзларига жавоб бермади.\n– Зина, мен черковнинг қўнғироқхонасида бўламан. Шу ердан сизни кўришим керак, тушундингизми?\n– Сайхонлик бошланадиган жойда катта эман дарахти бор, – тушунтира кетди аёл. – Қўнғироқхонадан ўша эманнинг учи кўринади. Яқин-яқинларгача ўша эман шоҳларига чиқиб ўйнардик. Қўнғироқхонадаги катта-кичик қўнғироқларни санардик.\n– Жуда яхши, Зина. Ўша жойда ўтирасиз. Немислар кўринса рўмолингизни силкийсиз.\nМамадали бир муддат сукут қилгач, деди:\n– Сиз... бораверинг...\n– Яхши... Ўғлимнинг исми Миша... Михаил, агар менга бирор нарса бўлса қишлоқда қариндошларим бор.\nАёл ўғлини яқинларига қолдирдида ўрмон томон юриб кетди. Мамадали энди уни эсидан чиқариб, одамларга юзланди. Тихон Матвеевичдан уларни черков ертўласига олиб тушишни илтимос қилди.\n– Пахомич, мен билар бирга қўнғироқхонага чиқасан! – буюрди Мамадали, нарироқда одамларнинг ертўлага тушишларини жимгина кузатиб турган Пахомичга.\nБояги аччиқ суҳбатдан анча ўзига келиб қолган Пахомич шоша-пиша деди:\n– Хўп бўлади, ўртоқ командир!\nАсаблари таранг тортилган бўлсада Мамадали унинг бу сўзларидан кулиб юборай деди. Унга эътибор бермай ППШни елкасига қайтадан осиб, черков қўнғироқхонасига олиб чиқадиган зинапоя томон ошиқди. Пахомич эса, худди бирор нарсадан қуруқ қолаётган кишидек, унинг ортидан лўкиллаб чопди. Тихон Матвеевич ва унинг шериги ертўланинг оғир ёғоч эшигини ёпиб, уни эски-туски тахта-ёғочлар билан тўсиб ташлашди.\nВоронцевичи немис аскарларини қарши олишга ҳозир эди.\n178 21:30 01.07.2022


Грузияда Абай хотираси ёд этилмоқда - Номадлар,Турклар,Қозоқ одатлари ва анъаналари,Қозоғистон табиати\nГрузияда Абай хотираси ёд этилмоқда\n#Грузия #Зураб Хонелидзе #Абай #Бауржан Мухамеджанов\nГрузия пойтахтидаги кўчалардан бирига буюк қозоқ шоири Абай Қўнонбоев номи берилиши режлаштириляпти. Икки мамлакат ўртасидаги маданий алоқалар кенгайиб ва мустаҳкамланиб бормоқда. Куни кеча Сухуми давлат университетидаги кабинетлардан бирига қозоқ ёзма адабиёти асосчиси номи берилди. Бундан ташқари, Абай юбилейи муносабати билан мамлакатда қатор тадбирлар ўтказилди, шоир асарлари грузин тилида чоп этилди.\nБауржан Мухамеджанов, Грузиядаги Қозоғистон Элчиси:\n- Биз грузин дўстларимизга қозоқ каломининг чуқур мазмуни, маънавий салмоғини кўрсатиб беришга ҳаракат қилдик. Кўпни билган, бадавлат бўлади. Қардош қозоқ халқининг маданиятини таниш имкониятидан грузин дўстлар мамнун бўлишди.\nЗураб Хонелидзе, Сухуми давлат университети ректори:\n- Сухуми университетида Қозоғистоннинг бир парчаси пайдо бўлди. Бу эса олий ўқув юртимиз фаолиятига бўлган эътироф. Жаҳоннинг барча халқлари каби, қозоқларнинг ҳам, грузинларнинг ҳам ўз манфаатлари бор. Бугунги кун нафақат ўтмишга эътибор, балки бўлажак алоқаларимизни мустаҳкамлаш учун берилган бадал.\n«7-20-25» ва «Баспана Хит» дастурлари давом эттирилади\nASHYQ хизмати давлатга топширилди\nАбай номли опера ва балет театри Грузияда\nАбайни дунё тан олмоқда\nАсель Айтпаева жасади Қозоғистонга келтирилди\nПойтахтда «Қўнонбой» спектакли премьераси бўлиб ўтди


Абдулазиз Комилов Ўзбекистонда ОАВ бўйича омбудсман ташкил этилишини маълум қилди – Jurnalist\nR S2019-08-12T11:49:22+00:0013 Iyul, 2019|Умумий янгиликлар|\nЖорий йил 10—11 июнь кунлари Ташқи ишлар вазири Абдулазиз Комилов бошчилигидаги делегация Лондонда ОАВ эркинлиги бўйича глобал анжуманда иштирок этди. Бу ҳақда ТИВ матбуот хизмати хабар берди.\nФорумга дунёнинг 100 дан ортиқ мамлакати делегациялари ташриф буюрди, жумладан, 60 та давлат ташқи сиёсат идоралари ва ахборот вазирликлари раҳбарлари, журналистлар, медиасаноат ва фуқаролик жамияти вакиллари иштирок этди.\nФорумнинг очилиш маросимида тадбир ташаббусчилари — Буюк Британия ташқи ишлар вазири Жереми Хант ва Канада ташқи ишлар вазири Христя Фриланд бу конференсия бутун дунёда ОАВ эркинлиги ҳолатини аниқлаш ва уни чеклашга ҳаракат қилаётганлар масъулиятини оширишга қаратилган халқаро кампаниянинг бир қисми эканини таъкидлади.\nЎзбекистон делегацияси раҳбари таъкидлаганидек, ахборот соҳасини либераллаштириш ва демократлаштириш миллий медиа бозорининг жадал ўсишига олиб келди. Бу бозорда 90 йиллар бошида фақат 20 та давлатга қарашли ОАВ бўлган. Бугунги кунда уларнинг сони 2 мингга яқин бўлиб, уларнинг аксарияти хусусийдир.\nЎзбекистонда етакчи хорижий ОАВ вакиллари, жумладан Reuters, France Пресс, BBC, The Economist, Xinhua, «Америка Овози», «Fergana.ru», Eurasianet мухбирлари эркин ишламоқда.\nЎзбекистон ОАВ эркинлиги, давлат органларининг очиқлиги, журналистларнинг ҳуқуқ ва манфаатларини ҳимоя қилишни таъминлаш бўйича ишни давом эттиришга қатъий содиқ қолади. Шунингдек, қўшма лойиҳаларни амалга ошириш орқали ОАВ тўғрисидаги қонунчиликни такомиллаштириш, ОАВ мустақиллигини мустаҳкамлашда хорижий шериклар билан фаол ҳамкорликни давом эттиради.


ГУЛЛАР УЧУН ОЗУҚА - 15 Ноября 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2017 » Ноябрь » 15 » ГУЛЛАР УЧУН ОЗУҚА\nГУЛЛАР УЧУН ОЗУҚА\nБанан пўстолоғини майдалаб тўғраб, қуритинг. Тувакка қават-қават қилиб солинг ёки гулни тувакка кўчираётганда тупроқ билан яхшилаб аралаштиринг. Ушбу озиқ гулли ўсимликлар, атиргуллар учун айни муддао. Таркибидаги калий молддасининг бисёрлиги сабаб ҳам банан пўстлоғи жуда фойдали.\n1 стакан сувга 2 чой қошиқ шакар қўшиб, бу сув ҳафтасига гулларга солиб турилса, ўсимликлар глюкоза ва фруктозага тўйинади. Бу моддалар гулларнинг ўсишида муҳим аҳамаият касб этиб, уларнинг эркин нафас олишига имкон яратади.\n1 литр сувга 1 та тиш пастасининг учдан бир қисмини солинг. Сув иссиқлиги 22 даражада бўлиши керак. Шу сув билан гулларни суғоринг. Бу гуллар учун энг яхши озуқа.\nКартошка қайнатилган сув билан ҳам гулларни суғориб туриш фойдали. Чунки ўсимликлар крахмални жуда яхши кўришади.\nҚаҳва таркибидаги азот мавжуд. Сувни қайнатиб, оловни пасайтиргач, бироз қаҳва солиб, озгина қайнатинг. Кейин сув совигач, гулларга қуйинг. У тупроқни юмшатиш хусусиятига ҳам эга.


Мирзакамол Камолов: “Гесс билан ишлаш қизиқарли туюлмоқда” / CHAMPIONAT.asia\n22:43“Насаф” ўз сафига сербиялик ҳимоячини қўшиб олди 10 22:22Мақсуд Каримов “Насаф” билан шартнома тузди ва жамоа йиғинида иштирок этмоқда 5 21:572017 йил футболи рақамларда 7 21:28АПЛда стадионларга мухлислар ташрифи қай даражада? 8 20:59Моуриньо Роналдунинг "Манчестер Юнайтед"га ўтишига розилик берди 23 20:38Япония U-23 - Ўзбекистон U-23 - 0:4. Учрашувдан кейинги 10та факт 49 20:32Эмери: "Кавани - тўпурар, Неймар - етакчи" 9 20:04Карикатура: "Барселона" таслим этилди 5 19:36Неймардан чарчаган Кавани Италияга қайтмоқчи 19 19:29Жозе Моуриньо МЮ Санчес трансфери устида ишлаётганини тан олди 10 19:07Алексис Санчес "Арсенал" асосий таркиби эмас, ёшлари билан шуғулланди 6 18:50U23 Осиё чемпионати. Яна бир ярим финалчи аниқланди 27 18:38Шоҳжаҳон Эргашев Тошкентда + ФОТО 12 18:00Назорат ўйини. Ўзбекистон чемпиони "Рубин" билан дуранг ўйнади 13 17:53Пеле касалхонага ётқизилди 15\nМирзакамол Камолов: “Гесс билан ишлаш қизиқарли туюлмоқда”\n14 дек 14:17\nИқтидорли футболчи Мирзакамол Камолов ҳам бир қатор жамоадошлари сингари “Нефтчи”ни расман тарк этди.\nЧунки унинг клуб билан тузган битими ўз кучини йўқотди ва футболчи келгуси фаолиятини бошқа жамоада давом эттирадиган кўринади.\nБу ҳақда Камоловнинг ўзи шундай деди: - Фарғоналиклар билан ўртадаги шартномам тугади. Шунинг учун “Нефтчи”ни тарк этдим десам ҳам бўлаверади. Тўғри, жамоа раҳбарияти келишувни узайтириш таклифи билан чиқди, аммо олдимда бир нечта вариантлар турибди. Шошилмасдан, уларни ўрганиб чиқяпман.\n- Эдгар Гесс “Бухоро” клубда бошқарувни ўз қўлига олганидан кейин, мени ҳам янги жамоасига таклиф этди. Очиғи, бу мутахассис билан ишлаш қизиқарли туюлмоқда. Шунинг учун кейинги тақдиримни бухороликлар билан боғлаш эхтимоли юқори.\n- Адашмасам, бу жамоа 25 декабрда йиғилади ва машғулотларга киришади. Насиб қилса мен ҳам ушбу йиғинга боришим мумкин.\n- Ҳеч бир жамоа билан ҳозирча шартнома тузмаганим боис, аниқ бир клубда ўйнайман деб айтишим қийин. Ҳаммаси январь ойида аниқ бўлади.


Есаплағышларды салыстырыўдан ѳткериўде бизге мүрәжат етиң! » Zaman.uz\nБәршемизге белгили инсан ѳмириниң ҳәр бир қәдеминде ол ямаса бул тараўларында мәмлекет уйымларына дус келиўи анық. Пуқаралардың усындай бир уйымнан бир уйымларға мүрәжат етип, артықша ўақыт ҳәм әўерегершиликлерин болдырмаў мәқсетинде 2019-жыл 20-август күни Министрлер Кабинетиниң 698-санлы қарары қабыл етилди. Қарарға кѳре 1-ноябрьден баслап физикалық ҳәм юридикалық шахслардың электр энергиясы, тәбийий газ, ишимлик ҳәм ыссы суў есаплағышларын шешиў, салыстырыўдан ѳткериўдиң ҳәм орнатыўдың жаңа тәртиби кушке киреди. Аймақлық электр тармақлары кәрханасы, газ тармақлары кәрханасы ҳәм ыссылық, суў тармақлары кәрханалары есапқа алыў үскенесин шешип алып, «Ўзстандарт» агентлигиниң мәмлекет метрология хызмети органларына салыстырыўдан ѳткериўге усынылады ҳәм үйрениледи. Метрология хызмети есаплағышларды салыстырыўдан ѳткереди. Мәжбүрий орынлаў бюросының аймақлық бѳлимлери бәрше басқышларда кәрхана шѳлкемлер менен биргеликте есапқа алыў үскенелерине пломба басыўды әмелге асырады. Есапқа алыў үскенелерин салыстырыў ўақтына юридикалық шахслар ушын 2 жылдан 4 жылға шекем, физикалық шахслар ушын болса 4 жылдан 8 жылға шекем ѳзгерис киритилди. Усы жерде 2019-жыл 1-ноябрьден алдын салыстырыўдан ѳткерилген үскенелер қайта салыстырыўдан ѳткерилеме? -деген сораў пайда болары сѳзсиз әлбетте.\n2019-жыл 1-ноябрьге шекем рәсмийлестирилген салыстырыў сертификатының әмел етиў муддети ѳз күшинде қалады. Физикалық ҳәм юридикалық шахслар Мәмлекетлик хызметлери орайларына мүрәжат етиўи ямаса Бирден-бир интерактив мәмлекет хызметлери порталынан дизимнен ѳтиўи керек. Пуқара мүрәжат еткеннен соң белгиленген формада сораўнама толтырылады, бунда тутыныўшының мағлыўматлары ҳәмде хызмет түри кѳрсетиледи. Басқа ҳүжжетлерди талап етиў қадаған етиледи.\nФизикалық шахслардан- базалық есаплаў муғдарының 20% Юридикалық шахслардан- базалық есаплаў муғдарының 1,5 есеси муғдарында тѳлем ѳндириледи.\nХызмет Бирден-бир интерактив мәмлекет хызметлери порталы арқалы алынғанда жыйым суммасынан 10% кемейеди. Толтырылған ҳәм тастыйықланған сораўнама дәрҳал тәмийинлеў кәрханалары ҳәм мәжбүрий орынлаў бюросына жибериледи. Буннан соң хызметлер жеткерип бериўши ҳәм мәжбүрий орынлаў бюросы ўәкиллери 5 жумыс күнинде тутыныўшы менен ускенени шешеди ҳәм дәлалатнама дузеди. Есаплағыш қабыл қылып алынғаннан соң 3 жумыс күнинде метрология хызмети тәрепинен салыстырыўдан ѳткериледи. Сертификат рәсмийлестириледи. Тәмийинлеў кәрханалары сертификат алынғаннан соң 2 жумыс күнинен кешикпей ускенени метрология хызметинен алып кетеди ҳәм 3 жумыс күнинде мәжбүрий орынлаў бюросы хызметкерлери менен биргеликте келисилген ўақытта оны орнатады ҳәм пломбалайды.\nҲүрметли тутыныўшылар! Есаплағышларыңызды салыстырыўдан ѳткериўде артықша ўақыт, әўерегершилик, бюрократиядан шаршадыңызба ендиликте тек ғана Мәмлекетлик хызметлер орайларына мүрәжат етсеңиз жетерли ѳйткени пуқаралар мүрәжати ҳәр дайым итибарда!\nҚоңырат районы Мәмлекетлик хызметлер орайы ҳүжжетлерди қабыл етип алыў ҳәм усыныў бѳлими баслығы\nЕсапқа алыў приборларын салыстырыў бойынша жаңа тәртир белгиленди


Биринчи синфларга "Президент совғаси" босқичма-босқич тарқатилади\n22 октябр 2020, Тошкент вақти: 16:57\nЖорий йилда 1 синфга 650 минг ўқувчи боради.\nБиринчи синф ўқувчиларига бериладиган “Президент совғаси” 14 сентябрдан бошлаб босқичма-босқич тарқатилади.\n“Мактабда ўқувчилар ва ота-оналарнинг тўпланиб қолишларнинг олдини олиш мақсадида мактаб маъмурияти “Президент совғалари”ни тарқатишни босқичма-босқич ташкил этиши мумкин. Аниқроқ қилиб айтиладиган бўлса “Президент совғалари” айнан 14 сентябрь куни эмас, вазиятга қараб, баъзи мактаблар кечроқ очилса кечроқ топширилиши мумкин”,-дейилади Халқ таълими вазирлиги расмий билдирувида.\nАввалроқ маҳаллий матбуот “Президент совғаси” айнан 14 сентябрь куни 650 мингга яқин ўқувчига топширилиши режалаштирилгани ҳақида хабар тарқатган эди.\nВазирликнинг билдиришича, “Президент совғаси” ўқишнинг анъанавий ёки масофавий шаклини танлаганидан қатъи назар, барча ўқувчиларга берилади. Бунда “Президент совғаси” масофавий ўқишни танлаган 1-синф ўқувчиларининг ота-оналарига топширилади.\n“Президент совғаси” 12 турдаги ўқув қуроллари, жумладан, портфель, дафтарлар, расм дафтари, акварел бўёқлари, рангли қоғоз, қаламдон, шарикли ручка, рангли ва оддий қаламлар, пластилин, елим ва ўчирғич ўрин олган.\nВазирлик: ““Президент совғаси” ҳозирланаётганда ҳар бир 1-синф ўқувчиси ҳисобга олинган, шу сабабли ҳеч бир бола “Президент совғаси”сиз қолмайди. Хавотирга ўрин йўқ, сиздан фақат карантин талабларига риоя қилган ҳолда совғани қабул қилиб олиш сўралади”, -деб мурожаат қилди ота-оналарга.


Эрдўғон компанияси Ўзбекистонда трактор ишлаб чиқармоқчи » Ўзбекистон янгиликлари – Zamin.uz\n23 январь 2019, 00:13\nЯқинда Инвестициялар бўйича давлат қўмитасида Туркиянинг FSM Traktor компанияси бошқаруви раиси Эрдўғон Орен билан учрашув бўлиб ўтди. Мулоқотда икки томонлама ҳамкорликни янада мустаҳкамлаш, жумладан, Ўзбекистонда қишлоқ хўжалиги техникалари ишлаб чиқариш бўйича қўшма лойиҳаларни амалга оширишда турк компанияси иштироки масаласи кўриб чиқилди.\nЭрдўғон Орен яқин истиқболда Марказий Осиё ва айнан Ўзбекистон бозорига кириш режалари ҳақида маълум қилди. Унинг айтишича, Ўзбекистон олиб борилаётган ислоҳотлар, ўсаётган иқтисодий салоҳият ҳамда рақобат борасидаги устунликларни ҳисобга олганда ушбу минтақадаги энг истиқболли мамлакатдир.\nЎз навбатида Инвестициялар бўйича давлат қўмитаси томонидан Ўзбекистонда хорижлик инвесторлар учун яратилган шароитлар, жумладан, машинасозлик тармоғи учун берилган имтиёз ва преференциялар, меҳнатга ҳақ тўлаш даражаси, муҳандислик коммуникациялари нархлари ҳақида батафсил маълумот берилди.\nТурк сармоядорининг таъкидлашича, ўрганишлар якунидан келиб чиққан ҳолда инвестициявий лойиҳани амалга оширишнинг биринчи босқичида 75 от кучидан 150 от кучигача қувватга эга бўлган тракторларни йиғишни ташкил режалаштирилган. Келгусида эса маҳаллийлаштириш даражаси ошириб борилади.\nЯнгиликлар » Иқтисодиёт » Эрдўғон компанияси Ўзбекистонда трактор ишлаб чиқармоқчи


Медведев Қатардаги Россия элчисини лавозимидан бўшатди\n17 январ 2021, Тошкент вақти: 11:58\nРоссия Президенти Дмитирий Медведев.\nРоссия Президенти Дмитирий Медведев Россиянинг Қатардаги элчисини лавозимидан бўшатди.\nХабарларга кўра, элчи Владимир Титоренко ноябр ойида Иорданиядан қайтаётган пайтда Доҳа халқаро аэропортида Қатар хавфсизлик ва божхона хизмати ходимлари ҳужумига учраган. Зўравонликка нима сабаб бўлгани маълум эмас.\nРоссия Ташқи ишлар вазирлиги воқеа юзасидан Қатарга расман норозилик билдириб, Титоренко касалхонада даволанганидан сўнг мамлакатни тарк этишини билдирган.\n2004 йилда айирмачи Чеченистон президенти вазифасини бажараётган Зелимхон Яндарбиев Доҳада ўлдириб кетилганидан кейин Россия ва Қатар ўртасидаги муносабатлар ёмонлашган.\nРоссия хавфсизлик хизмати ходимлари экани тахмин қилинган икки шахс Қатарда умрбод қамоқ жазосига ҳукм қилинган. Кейинроқ улар Россияга экстрадиция қилинган.


ЎЗБЕКИСТОННИНГ ОФТОБИ ҲАМОН МЕНИ ИЛИТИБ ТУРАДИ... - “Китоб дунёси” газетаси сайти\nЎЗБЕКИСТОННИНГ ОФТОБИ ҲАМОН МЕНИ ИЛИТИБ ТУРАДИ...\n433 марта кўрилган.\nҚор. Бўрон. Совуқ. Ўзбекистон кўз олдимда булардан мустасно бўлиб гавдаланади. Серқуёш ўлканинг офтоби хотираларимда ҳамон мени илитиб туради. Мен АҚШнинг Мичиган штатига қайтиб шунчалар кўп қор кўрдимки, кўз юмганимда киприкларимда қор қотиб қолгандай туюлаверади. Совуқ ўлкаларнинг аёзини эслаганимда қовоғим Раззоқ сўфининг қовоғидай уюлади. Эрталаблари ўғлим билан ташқарига ўйнагани чиқишни истаймиз, бироқ ноқулай об-ҳаво туфайли кўчада сайр қилишнинг имконияти йўқлигидан Тошкентни соғина бошлаймиз. Ўзбекистон соғиниб, қўмсайдиган мамлакатдир.\nОб-ҳаво борасида бироз муболаға қилаётгандай туюлишим мумкин, аммо Тошкентни соғинганим, у ерларда туйган ҳисларим муболаға эмас. Ўтган йил Ўзбекистонда ўн ой яшадим ва шу вақтда кўп адиблар, олиму санъаткорлар билан танишиш имкониятига эга бўлдим. Бу юрт одамларининг меҳмондўстлиги мени ҳамиша ҳайратга солади. Тез орада худди яқинларим билан яшаётгандай ўзимни ҳис қилардим, қалбимда\nЎзбекистонга нисбатан бегоналик туйғуси йўқ. Кетиш фурсати яқинлашганда, Ўзбекистон билан хайрлашиш лаҳзалари оғир кечди менда.\nЎн ой мобайнида диссертациям учун материал ва маълумотлар тўпладим. Илмий ишимда ХХ аср ўзбек адабиётини ўша вақтдаги рус адабиёти билан қиёслаб таҳлил қилишни кўзлагандим. Шунинг учун Маҳмудхўжа Беҳбудий, Ҳамза Ҳакимзода Ниёзий, Абдулла Қодирий, Абдулҳамид Чўлпон, Абдурауф Фитрат, Абдулла Қаҳҳор, Ғафур Ғулом, Ойбек, Пиримқул Қодиров, Асқад Мухтор, Одил Ёқубов, Ўткир Ҳошимов сингари ўзбек адабиёти дарғаларининг асарларини ўқидим.\nДенис Фонвизин, Чернишевский, Наримон Наримонов, Мирзо Фатҳали Охундзода, Саид Нафисий, Александр Серафимович, Федор Гладков, Максим Горький, Чингиз Айтматов, Ўлжас Сулаймонов, Александр Солженицин, Валентин Распутин, Владимир Сорокин ва Виктор Пелевин билан қиёслаш асносида уларнинг ижодини муфассал ўргандим.\nБу борада менга ёрдам берган профессорлар, адиблар ва дўстлик қилган тенгқурларимни соғинганман. Наим Каримов, Раҳматулла Баракаев, Нигора Охундадаева ва Ўзбекистон Фанлар академияси Алишер Навоий номидаги Тил ва адабиёт институтидаги бошқа олимлар тадқиқотимни амалга оширишим учун амалий ёрдамларини аяшмади. Сувон Мели, Зулхумор Мирзаева, Раъно Муллахўжаева, Санобар Тўлаганованинг суҳбатларини тинглашни соғинганман. Иқбол Мирзо, Исажон Султон, Нодир Жонузоқ, Азизбек Турдиев билан ўзбек, рус ва инглиз адабиёти тўғрисида мастона суҳбат қилиш, «Дўрмон» ижод уйининг ҳовлиси, ўша ерда жойлашган бассейнда чўмилганларимиз ҳеч ёдимдан чиқмайди. Шунингдек, «Китоб дунёси» газетаси ташкил этадиган семинарларга қатнашгим келяпти. Тажрибалию ёш таржимонлар билан фикр алмашганимни эсласам, тўлқинланиб кетаман. Энг яқин дўстларим Дилдора Исоқова, Соҳиба Султонова, Юлдуз Ўрмонова ва Мурувват Ғафуржонова билан фалсафа, шеърият, таржима тўғрисида баҳс этишни ҳали-ҳануз қўмсаяпман. Ўзбекистондан кетганимдан кейин ноябрь ойида Дилдоранинг никоҳ тўйи муносабати билан бир ҳафтага келиб дўстларимни кўрдим, лекин бу муддат камлик қиларди.\nTelegram орқали улар билан гаплашяпман ва кейинги вақтларда бир неча лойиҳа устида иш бошладим. Юлдуз ва Мурувватнинг шеърларини таржима қилиб АҚШдаги журналларга топширдик. Зулхумор опа билан инглиз-ўзбек адабий атамалари луғати устида ишлай бошладик. Зулхумор опа билан яна аллақачон ўзи туза бошлаган ўзбек ҳикоялари антологияси инглиз тилига таржимаси лойиҳасида ҳам ҳамкормиз.\nЎзбекистон боғларида шираси тилни ёрадиган, мақтаса арзигулик мевалар бисёр экан, айниқса, хурмонинг мазасини унутолмайман. Ноябрь ва декабрь ойларида ҳар икки кунда аёлим билан бир челакдан хурмо сотиб олардик. Мичиганда хурмо еб кўрдим; мазаси ғалати, худди суви қочган сабзига ўхшайди. Дўстимнинг маслаҳатига риоя қилиб хурмони музлатиб қўйиб, сўнг иситиб еб кўрдим, бироқ бўлмади. Ўзбекистоннинг хурмосига етмас экан.\nЁзда Ўзбекистонга қайтаман деб умид қиламан. Совет-Афғон уруши фожеалари ҳақида ёзган муаллифлар ижоди устида тадқиқот ўтказиш мақсадида ҳар хил грантларга ариза беряпман. Қолаверса, Ўзбекистон ва АҚШ университетлари ўртасидаги дўстона алоқаларни ҳам мустаҳкамлаш ниятимиз бор.


Мурожаатлар ўз вақтида ижобий ҳал этилмоқда\nБугунги кунда Давлат хизматлари агентлиги Тошкент шаҳар бошқармасига келиб тушаётган ҳар бир мурожаат ва ариза ўз вақтида ижобий ҳал этилмоқда.\nАйниқса, аҳоли ўртасида ижтимоий кўмакка муҳтож ва имконияти чекланган фуқаролар муаммосини ечишга бошқарма томонидан алоҳида эътибор қаратилаётир.\nЯқинда бошқарма бошлиғи Санжар Абдуллаев қўлига навбатдаги ариза келиб тушди. Ариза Тошкент шаҳар Янгиҳаёт тумани Чортоқ маҳалласидаги Бирлик кўчасининг 58-уйида вақтинчалик рўйхатда турган ҳамда шу манзилда яшаб турган Ҳ.Адашалиевга тегишли эди.\nУнда ёзилишича, фуқаро Ҳ.Адашалиев 6 нафар фарзанди билан ушбу манзилда яшаши, унинг шароити қийинлиги ва амал-тақал оилани тебратаётган экан. Аризада ота 7 ёшли ўғли ва 6 ёшли қизининг шу вақтгача туғилганлик тўғрисидаги гувоҳномаси йўқлигини маълум қилиб, ёрдам сўраган.\nДавлат хизматлари агентлиги Тошкент шаҳар бошқармаси томонидан ариза ўрганилиб, уни ҳал этиш учун Янгиҳаёт тумани давлат хизматлари бўлимига юборилди. Бўлим ходимлари аризани 10 кун ичида ижобий ҳал қилиб берди.\nТошкент шаҳар Янгиҳаёт тумани ФХДЁ бўлими биринчи тоифали ходими Дилноза Ражабованинг маълум қилишича, оиладаги ушбу муаммо эр-хотиннинг вилоятдан келганлиги ва улар Тошкент шаҳрида доимий рўйхатдан ўтмаганлиги сабаб бўлган.\n– Ҳозир оила аъзолари Янгиҳаёт тумани “Чортоқ” маҳалласидаги Бирлик кўчасининг 58-уйида вақтинчалик рўйхатга олинди ва “Темир дафтарга” киритилди, – деди Дилноза Ражабова.\n– Буни қарангки, йиллар давомида ечимини кутиб турган бу муаммо Янгиҳаёт тумани давлат хизматлари бўлими томонидан жорий йилнинг 11 октябрь куни ижобий ҳал этилди. Ҳ. Адашалиевнинг 2 нафар фарзандига шу куннинг ўзидаёқ туғилганлик тўғрисидаги гувоҳнома берилди.\nАлбатта, ҳар бир оилада ўзига яраша муаммо бўлади. Энди бу оила ҳақида гапирадиган бўлсак, муаммога баъзан эътиборсизлик сабаб бўлса, баъзан ортиқча қоғозбозликларни асос қилиб кўрсатиш мумкин. Муҳими, фуқаро Ҳ.Адашалиевнинг аризаси қаноатлантирилди. Яъни, унинг 2014 йил 15 февралда туғилган ўғли ҳамда 2015 йил 28 октябрь куни туғилган қизига гувоҳнома ёзиб берилди.


Ислом Тўхтахўжаев: "Япония, Корея, Эрон билан рақобатлашиш учун шароитларни ҳам шунга яраша қилиб қўйишимиз керак" - Zamin.uz\nЎзбекистон миллий терма жамоасининг октябрь ойидаги йиғинига маҳаллий футболчилар қатори бир қатор легионерлар ҳам таклиф этилди.\nБироқ, ушбу йиғинга Одил Аҳмедов, Ислом Тўхтахўжаев, Жамшид Искандеров каби легионерларимизни маълум сабабларга кўра жалб қилишни имкони бўлмади.\nҲимоя чизиғимизда бир неча йиллардан бери ишончли ҳаракат қилиб келаётган Ислом Тўхтахўжаев жорий йилда фаолиятида илк бор легионерга айланганини билсангиз керак. Хитой биринчи лигаси вакили бўлган "Шэньянг Урбан" клуби сафида тўп тепаётган ҳамюртимиз ўз жамоасининг муҳим футболчисига айлана олди. Яқинда ушбу футболчимизга юзланиб Хитойдаги фаолияти, терма жамоамизнинг сўнгги ўйинлари ҳамда бошқа мавзуларда суҳбатлашдик.\n- Бугунги кунда Хитойдаги фаолиятингиз қандай кетмоқда? Легионер сифатидаги дебют мавсумингиздан қониқиш ҳосил қиляпсизми?\n- Худога шукур фаолиятим қониқарли кетяпти. Албатта, жамоага келган дастлабки кунларимда қийинчиликлар бўлди. Лекин, барчасига кўникиб кетдим дея оламан. Жамоамиз Суперлигага чиқиш имкониятини йўқотди. Эндиликда мавсумни нисбатан яхшироқ ўринларда якунлашга ҳаракат қиламиз.\n- Хитой биринчи лигасида Самвел Бабаян бошқарувидаги "Чанчунь Ятай"га қарши майдонга чиқдингиз, ўзбекистонлик мураббийнинг жамоасига билан баҳслардан қандай таассуротлар қолди?\n- Биринчи ўйнаган учрашувимиз ва яқинда бўлиб ўтган ўйинни ўртасида фарқ катта бўлди. Самвел Бабаян билан "Чанчунь Ятай" ўсишга эришгани кўриниб турибди. Футболчилар ҳам қаттиқ меҳнат қилишганлиги майдонда сезилди.\n- Ростдан ҳам Самвел Вячеславович устослигидаги жамоанинг натижалари ҳам чакки эмасди. Шу боис ҳам унинг истеъфоси тушунарсиздек кўринди...\n- Тўғриси нима сабабдан кетганини тушунмадим. "Чанчунь Ятай" чемпионатдаги қолган жамоаларга қараганда мазмунли ўйин кўрсатаётган эди. Нима бўлган тақдирда ҳам Самвел Бабаянга омад тилаб қоламан.\n- Клуб томонидан сизга яратилган шароитлар хусусида фикр билдирсангиз...\n- Чемпионат баҳслари бошлангандан бери гуруҳдаги жамоалар битта жойда яшаяпмиз. Шароитлар аъло даражада бу ерда фақат футбол ҳақида ўйлашингиз керак, холос. Очиғи, бу ерда яратиб берилган шароитларни кўриб ҳавасим келди. Бизнинг футболчиларга ҳам шундай жойларда машғулотлар ўтказиш насиб қилсин.\n- Мураббий томонидан сизга бўлаётган ишонч ва ўйин амалиётидан кўнглингиз тўляптими?\n- Бош мураббийимизнинг ишончидан кўнглим тўляпти. Деярли ҳар бир учрашувда майдонга тушмоқдаман. Фақат охирги учрашувни кичик жароҳат сабаб ўтказиб юбордим.\n- Ўзбекистон миллий терма жамоасининг бу ойда ўтказган икки ўртоқлик ўйини сизда қандай фикр уйғотди, Эрон билан ўйинда футболчиларимиз ўз даражасида ўйнай олишмади, ҳимояда хатолар етарлича кузатилди. Бундай хатолар доимгидек расмий ўйинларда панд бермайдими?\n- Тан олиш керак, Эрон биздан олдинда. Шунақа ўйинларда хатолар кўзга ташланади. Биздан кучсизроқ рақиблар устидан ғалаба қозониб ўзимизни хурсанд қилиб юргандан кўра, Эрон каби кучли жамоалар билан ўйнаб хатолар устида ишлашимиз маъқулроқ.\n- БАА билан ўйинда рақиб кутилганидек ўйнай олмадими ёки...\n- Амирликлар билан кечган учрашувда футболчилар мураббийлар томонидан берилган кўрсатмаларни тўлиқ бажаришди деб ўйлайман. Иккинчи ўйин Тошкентдаги ўйинга қараганда нисбатан осонроқ ўтди. Биринчи ўйинда Эрон терма жамоаси имконият бермаган вазиятларда БАА терма жамоаси имконият берди. Шунинг бизникилар эркинроқ ҳаракат қилишди.\n- Вадим Абрамов терма жамоа бошқарувини қўлга олганига бир йил бўлди. Мана шу давр мобайнида терма жамоада нималар ўзгарди деб ўйлайсиз? Менимча ҳужумкор услубда ўйнаётганимизни айтмаса Куперники билан натижа бир хил. Аргентиналик ҳам Эрон, Япония, Кореяга ютқазди. Абрамов даврида ҳам Саудия Арабистони, Эронга мағлубиятга учрадик...\n- Вадим Абрамов келгач ўйин услуби, таркибдаги футболчилар ўзгарди. Ўзининг фалсафасини ва услубини футболчиларга етказишга ҳаракат қиляпти. Юқорида айтганимдек Эрон, Япония каби термалардан ҳозирча ортдамиз. Улар билан бемалол рақобатлаша оладиган жамоа шаклланишига ишонаман. Мураббий ва футболчиларни қўллаб-қувватлаб турадиган мухлисларимиз билан натижалар ҳам келади.\n- Одатда бу саволни фаолиятида илк бор легионерга айланган футболчиларга берамиз. Ўзбек футболига четдан қараганда қандай баҳо бериш мумкин? Барибир четга чиққач солиштириш таққослаш имкони пайдо бўлади...\n- Тўғрисини айтганда ўша кучли жамоалар билан рақобатлашиш учун шароитларни ҳам шунга яраша қилиб қўйишимиз керак. Оддий мисол, бизда майдон чими, стадион ёритиш тизими, ўйиндан олдинги майдонга сув қўйиш, уни ўриш каби кичик муаммоларни улар анча олдин эсдан чиқариб бўлишган.\n- Одил Аҳмедов билан ҳамкорликда Фарғонада болалар футбол клубини очган эдингиз. Хўш, бу борада ишлар қандай кетяпти?\n- Ишлар ёмон эмас. Кичик майдон бор, буни янада кенгайтиришимиз керак. Лекин, жой йўқ. Болаларни Отабек Исроилов шуғуллантирмоқда. Бошлаган ишимизни янада ривожлантиришимиз лозим. Мақсадимиз жамоаларга яхши футболчиларни етказиб бериш.\nИслом Тўхтахўжаев Хитой клубига ўтди\n30-12-2019, 17:15, Спорт\n29-09-2019, 23:31, Спорт\nЎзбекистон термасининг Туркиядаги йиғинига жалб этилган футболчилар рўйхати эълон қилинди\n6-02-2017, 22:26, Спорт\n29-09-2016, 14:16, Спорт


Мўйдин Мамазулумов: “Нефтчи”даги йўқотишлардан фожеа ясаш керак эмас” / CHAMPIONAT.asia\nМўйдин Мамазулумов: “Нефтчи”даги йўқотишлардан фожеа ясаш керак эмас”\n09 янв 14:00\nТеглар : Мўйдин МамазулумовНефтчи\nМамлакатимиздаги таниқли ҳужумчилардан бири Мўйдин Мамазулумов ўтган йили “Нефтчи” сафида харакат қилди.\nАйни дамда ҳам 34 ёшли футболчи фарғоналикларнинг йиғинида иштирок этиб келмоқда. Хўш, Мамазулунов жорий мавсумни яна “Нефтчи”да ўтказадими? Шу ва бошқа саволларга жавоб олиш мақсадида Мўйдин билан қисқача суҳбатлашдик.\n- Айни дамда Фарғонада “Нефтчи”нинг ўқув-йиғин машғулотларида иштирок этмоқдаман. Кунига бир маҳалдан шуғулланяпмиз. Бу йил ҳам суперлигада иштирок этишга умид сўнмади. Шунинг учун яна “Нефтчи”да қолиб, бўлажак мавсумга ҳозирлик кўрмоқдамиз – дея гап бошлади Мўйдин Мамазулумов.\n- Ўйлайманки Суперлигада иштирок этадиган бўлсак, янгитдан таркибни шакллантириб олиш ортиқча муаммо келтириб чиқармайди. Тўғриси, “Нефтчи”ни тарк этган ўйинчилар жамоа учун у қадар катта йўқотиш бўлмоқда деган фикрдан йироқман. Бундан ортиқча фожеа ясаш керак эмас. Футболда ўзи шунақа – кимдир кетади, кимдир келади.Алмаштириб бўлмас ўйинчининг ўзи йўқ.\n- Ўзингиз яхши билсангиз керак, ҳозир клубда ҳеч нарса аниқ эмас. Менимча яқин орада жамоанинг янги раиси ва бош мураббийи тасдиқланади. Шундан сўнг аниқ режа асосида иш олиб борилади.\n- Ўтган мавсум “Нефтчи” учун жуда ҳам оғир кечди. Жамоанинг қайд этган натижаси кўпчилик ишқибозлар қатори мени ҳам очиғи жуда ранжитди. Йил бошида жамоага улкан мақсадлар билан келгандим. Ўзим фарғоналик бўлганим учун ҳам “Нефтчи”га қўлимдан келганича ёрдам беришни истагандим. Жамоа билан юқори ўринларни эгаллашни ўйлаганман. Бу йўлда қўлимдан келганича ўйнаб, жамоага ёрдам беришга харакат қилдим.\n- Жамоанинг салбий натижа қайд этганига турли сабабларни келтириш мумкин. Хабарингиз бор, жамоада аввалига раҳбарият ва кейинчалик бош мураббий ўзгарди. Давралар оралиғида таркиб ҳам деярли бошқатдан ташкил этилди. Ҳар қандай жамоада мураббийнинг алмашинуви истайсизми йўқми, барибир таъсир қилади. Кўп ўйинларда биздан омад ҳам юз ўгирди. Баъзида ёшларга маҳорат етишмади.\n- Бу йил ҳам жамоада қоламанми? Бу нарса кўпроқ клубнинг янги раҳбари ва бош мураббийи ким бўлишига боғлиқ. Қолаверса жорий мавсум суперлига ёки про-лигада ўйнаймизми? Шуниси ҳам аниқ бўлмади. Агарда раҳбарият ва бош мураббий ишонч билдириб, ёрдам беришимни сўраса шу ерда қолиб ўйнашда давом этаман.\nПФЛ “Пахтакор”га 1 миллиард сўм берди 37


Ўтган ой Кобулдаги эвакуация чоғида АҚШ ҳарбий самолёти бортига кўтарилаётган фуқаролар. [CENTCOM]\nТОШКЕНТ – Cешанба (14 сентябр) куни Америка Қўшма Штатлари 500 га яқин ҳарбий хизматчи ва афғонистонлик оддий фуқароларни Ўзбекистондан эвакуация қилгани ҳақида хабар берди.\nТолибоннинг Афғонистонни эгаллашидан бир неча кун аввал афғон хизматчилари ҳарбий самолётларда Ўзбекистон ва Тожикистонга чегара оша қочиб ўтганлар.\nТошкент қочқинлар сони ва уларнинг ҳолати ҳақида ҳеч қандай маълумот бермади, аммо АҚШ элчихонаси вакили сешанба куни AFPга берган интервюсида Қўшма Штатлар Ўзбекистон ҳукумати ёрдамида 494 нафар афғонистонлик «ҳарбий хизматчи ва фуқарони» Ўзбекистоннинг Термиз шаҳридаги аэропортдан эвакуация қилгани ҳақида хабар берган.\n«Эвакуация жараёни 12-13 сентябр (якшанба-душанба) кунлари якунланди», деб айтган элчихона вакили AFPга телефон орқали. Қочқинларнинг якуний манзили очиқланмаган.\n15 август кунги сурат: Термиз яқинида Ўзбекистон ва Афғонистонни ажратиб турувчи Амударё устидаги «Дўстлик» кўпригидан 2 км узоқликда жойлашган назорат-ўтказиш пунктини қўриқлаётган ўзбек аскарлари. [Темур Исмоилов/AFP]\nАфғонистон ҳарбий самолётининг тақдири ҳам номаълумлигича қолмоқда.\nАфғонистонлик учувчилар ва уларнинг оила аъзолари Бирлашган Араб Амирликларидаги АҚШнинг ҳарбий базасига кўчирилди, деб айтган америкалик конгрессмен New York Times нашрига.\nЎзбекистон ташқи ишлар вазирлиги матбуот котиби Юсуф Қобулжонов Kun.uz янгиликлар сайтига эвакуация жараёни олиб борилганини тасдиқлаган.\n«Барча афғонистонлик қочқинлар Ўзбекистонни тарк этди», деб айтган у аниқ рақамларни келтирмай.\nАфғонистон элчихонаси ходимининг ўтган ой AFP нашрига берган хабарига кўра, Ўзбекистонга 1500 тага яқин афғонистонлик ўтган бўлиши мумкин.\nАвгуст ойида Ўзбекистон томонидан берилган фавқулодда баёнотда Ўзбекистон Толибон билан хавфсизликни кафолатлаганидан кейин Афғонистонга ўз талабларига кўра 150 нафар кишини қайтариб юборган.\nБу орада Толибон билан расмий алоқалардан қочаётган Тожикистон ҳам қабул қилиб олинган қочқинлар сонини яширмоқда.\nМамлакатдаги Европа Иттифоқининг (ЕИ) делегацияси сешанба куни Тожикистоннинг Афғонистон билан чегарадош икки вилоятидаги «кўчирилган 5000 га яқин афғонга» 160 минг евро (189 минг АҚШ доллари) маблағ ажратгани ҳақида хабар берган.\nЕИнинг Бирлашган Миллатлар Ташкилоти қочқинлар агентлигига (UNHCR) таяниб берган баёнотига кўра, «2021 йил охирига бориб, Америка ва НАТО қўшинлари Афғонистондан тўлиқ олиб чиқилганидан кейин Тожикистонда 50 мингга яқин қочқинлар рўйхатдан ўтиши мумкин».\nЁрдам ҳақидаги ваъдалар\nЎзбекистондан қочқинларнинг олиб кетилиши АҚШ армияси томонидан олиб борилган биринчи ноҳарбий эвакуация операцияси ҳисобланади.\nКобул аэропортидаги операциялар 14 августда бошланиб, 30 августда якунига етган.\nУмумий ҳисобда АҚШ ҳарбий самолётлари Кобул аэропортидан 79 мингдан ортиқ киши, жумладан 5500 та америкалик ва 73500 дан ортиқ учинчи мамлакат фуқаролари ва афғонистонликларни эвакуация қилган.\n«АҚШ ва коалиция ҳаво кучлари самолётлари биргаликда 123 мингдан ортиқ фуқарони эвакуация қилаётган пайтда АҚШ ҳарбий хизматчилари аэропорт хавфсизлигини ва назоратини таъминлади», деб хабар берган АҚШ марказий қўмондонлиги қўмондони, генерал Кеннет «Френк» Маккензи 30 август куни АҚШ мудофаа вазирлиги баёноти матнига кўра.\n«Биз 18 кун давомида ҳар куни ўртача 7500 дан ортиқ фуқарони эвакуация қилдик, шундан 16 кун тўлиқ эвакуация жараёни ўтказилди ва бир кунда энг кўпида 19 мингдан ортиқ одам олиб чиқилди.»\nДушанба куни Қўшма Штатлар минтақадаги афғонистонликлар ва қочқинлар учун янги гуманитар ёрдам сифатида 64 миллион АҚШ доллари ажратишни ваъда қилган. Бундан ташқари, БМТнинг фавқулодда мурожаатидан сўнг, Франция мамлакатдаги фавқулодда гуманитар ишлар учун қўшимча 100 миллион евро (118 миллион АҚШ доллари) ажратишга сўз берган.\nШу тариқа АҚШнинг Афғонистон ва минтақадаги афғон қочқинлари учун 2002 йилдан бери ажратган гуманитар ёрдамининг умумий миқдори 4 миллард АҚШ долларига етган.\nБМТ Афғонистонга озиқ-овқат ёрдамини етказиш мақсадида Покистон, Тожикистон ва Ўзбекистондаги омборларда энг зарур маҳсулотлар заҳирасини кўпайтирмоқда, дейилади БМТнинг чоршанба кунги баёнотида.\nБунинг учун Ўзбекистоннинг Термиз шаҳрида логистика маркази ишга туширилди.\nБу орада душанба куни Женевада бўлиб ўтган донорлар анжумани Афғонистон учун 1,2 миллиард АҚШ доллари ёрдам ажратилиши ҳақидаги ваъдалар билан якунланди.\nАйни дамда БМТ озиқ-овқат, дори-дармон ва бошқа зарур маҳсулотларни харид қилиш учун донорлардан ваъда берилган маблағларни имкон қадар тезроқ ажратишни сўрамоқда.\nАввалроқ Ўзбекистон Афғонистоннинг Балх вилоятига 1300 тонна гуманитар ёрдам, жумладан озиқ-овқат, дори-дармон ва кийим-кечак етказиб берган, деб хабар беради AsiaPlus нашри чоршанба куни.


ЎзА - Бир ёнда “Оскар”, бир ёнда “Олтин малина”\n29.05.2018 22:00 Чоп этиш версияси\nКино учун сарфланадиган пул ва натижа\nУшбу мукофотнинг топшириш тантанаси 230 га яқин мамлакатда телевидение орқали намойиш этилади.\nКатта маблағ сарфланадиган ушбу тантана дабдабали ўтказилса-да, ташкилотчиларга зарар келтирмайди. Биргина маросим трансляцияси вақтида кўрсатиладиган 30 сониялик реклама ролигининг нархи 1,8-2,1 миллион долларни ташкил қилади. Бундай қиммат нархлар тадбир харажатларини ортиғи билан қоплаш имконини беради.\n"Оскар" ҳайкалчасининг баҳоси шу ҳисобдан йил сайин ошиб боради. Жорий йилда ҳар бир ҳайкалча ўртача 696 долларга баҳоланди.\nОхирги олти йил ичида ҳайкалча нархи деярли икки баробар қимматлашган. Ваҳоланки, 2011 йилда битта "Оскар"ни тайёрлаш 400 долларга тушган. Ҳайкалча 24 каратли олтин билан қопланган. Оғирлиги 3,85 килограмм, баландлиги 34 сантиметр бўлган ушбу соврин британий қотишмасидан қуйилган, унинг таги қора мармардан тайёрланган.\nЛос-Анжелесдаги Dolby театри олдига юлдузлар юриши учун тўшаладиган қизил гиламча асосий сарфни ташкил этади. Унинг майдони 1,5 минг квадрат метрдан кўпроқни ташкил этади. Нархи эса 30 минг доллар.\n“Оскар” мукофотини топшириш маросимида бошловчилик қилган актёр Боб Хоуп 18 маротаба бу юмушни бажариб, рекорд ўрнатган (1953 йил биринчи бор олиб борган). У ўз даврининг энг қиммат бошловчиси бўлган.\nМаросим вақтида совриндорларга аввал мукофотни олган кино вакиллари топширади. Бу йил “Оскар” мукофотини топшириш тантаналари тўқсонинчи маротаба ўтказилади.\nҚизиғи шундаки, “Оскар”нинг нуфузи қанча катта бўлса, унга муқобил равишда ҳазил тариқасида таъсис этилган “Олтин малина” соврини топширилишини ҳам мухлислар интиқ кутади. Ҳар йили ўтказилиши аниқ бўлмаган тарзда бошланган “Олтин малина” мукофоти бугунги кунда жуда оммалашди. Одамлар “Оскар”га нечоғли қизиқса, “Олтин малина” натижаларини билишга ҳам шунча ошиқади. 1980 йилда кино ихлосманд Жон Уилсон томонидан ташкил этилган бу соврин кинематографиядаги энг ёмон натижалар учун берилади.\nУшбу мукофотни топшириш маросими "Оскар" арафасида ўтказиб келиниши ҳам жуда кулгили. "Олтин малина" совриндорлари пластмассадан ясалган ва тилла рангга бўялган малина билан тақдирланади. Мукофотнинг таннархи 5 доллардан камроқ. Маросим жуда ҳазилга бой тарзда ўтади.\nОдилона томони, номзодлар мухлисларнинг хатлари асосида аниқланади. Энди санъат оламига кириб келган ёшларга уларнинг соҳадан кўнглини қолдирмаслик учун бу мукофот берилмайди.\n– АҚШда йилнинг энг ёмон фильми, сценарийси, актёр ва актрисалари ҳамда режиссёрларига бериладиган «Олтин малина» мукофоти (иккинчи номи “Раззи” деб ҳам юритилади) аслида реклама. Чунки мукофотдан сўнг фильм ҳам, актёр ҳам, режиссёр ҳам омма эътиборига тушади. Натижада одамлар ўша фильмларни сотиб олиб томоша қилади, – дейди Ўзбекистон санъат ва маданият институти магистранти Сардор Маҳмудов. – Кўпинча касса учун, турли спектакллар билан ишланган, вақт ўтиши билан унутиладиган фильмларга тақдим қилинади. Бунинг замирида қандайдир маънода халқ маънавияти учун кураш масаласи ётибди.\nШу кунга қадар “Эможи фильм”, “Кулрангнинг эллик хил жилоси”, “Фантастик тўртлик”, "Ҳиллари Америкаси: Демократик партиянинг махфий тарихи" ҳужжатли фильми сценарий муаллифлари ва режиссёрлари мукофотга муносиб кўрилган. Ҳолливуднинг машҳур актёрларидан бўлмиш Том Круз, Тони Леодис, Марк Уолберг, Тайлер Перри, Жонни Депп, Кирк Кемерон, Дакота Жонсон, Кетрин Хайгл, Женнифер Лоуренслар ҳам совриндорлар қаторидан жой эгаллаган.


Кулгили юзга ҳеч қачон мушт тушмайди\nЕр юзининг қай бурчагига борманг, сизни албатта хушмуомалалик билан кутиб олишади. Аэропортда паспорт назоратидан бошланадиган хушмуомалалик меҳмонхона, ресторан, музей, дўкон, кўча ва транспортларда ҳам давом этади. Бу борада ҳар бир халқнинг ўзига яраша одат, анъаналари бор. Бугун сайёрамиздаги айрим халқларнинг хушмуомалаликлари ҳақида қисқача маълумот берамиз.\nЯпон халқида ижтимоий кулги – “mikoniko“ деган тушунча бор. Унинг асосий мақсади – бошқаларга ҳам хушкайфият бағишлашдан иборат. Кайфиятлари қандай бўлишидан қатьи назар, ўзгаларнинг ҳиссиётига салбий таъсир кўрсатмаслик японларга хос қадриятдир. Сиз билан нима бўлса бўлсин, аммо бошқаларнинг кайфияти асло бузилиши керак эмас. Япон олимларининг фикрича, хушмуомалалик масаласида Ғарб ва Шарқ ўртасида фарқ бор.\nШарқда хушмуомалалик мажбурий эмас, балки самимий ва табиийдир. Шарқ халқлари қадим-қадимдан хушмуомала бўлиб келган. Японияда фарзандлар ёшлик чоғиданоқ хушмуомалаликка ўргатилади. Япон қизлари супермаркетлар эшиги олдида ҳар бир харидорга таъзим қилган ҳолда, уларга кулги билан мурожаат қиладилар. Бу бир кунда ўртача 2500 кулги ва таъзим, демакдир. Ўзгаларга ғам-алам етказмаслик мақсадида японлар юзида ҳамиша қувонч бўлиши керак. Шу ўринда японларнинг “хафа бўлиш ўрнига кимдир кулар экан, ўша инсон кучлидир”, деган мақолани келтириб ўтиш керак.\nХитойда ҳам хушмуомалаликка алоҳида эътибор қаратилади. Ҳамиша шодон юрувчи бу халқ “Кулгили юзга ҳеч қачон мушт тушмайди” деган мақолни яхши кўришади. Ҳатто, бизнес лойиҳалар муҳокамаси вақтида ҳам хитойликларнинг юзидан кулги аримайди ва шундай ҳолат ҳамкорларининг юзида ҳам бўлишини исташади. Савдо соҳасида кулги катта аҳамият касб этади. “Юзида кулгиси бўлмаган одам дўкон очиши керак эмас”, дейилади хитой мақолларидан бирида. Яна бир мақол “Юракда ғам бўлса-да, юзингизда кулги бўлсин”, дейилади.\nАмерикада ҳам хушмуомалалик алоҳида ўринга эга. “Ҳар бир кимса билан хушмуомала бўл”, дейишади америкаликлар. Ҳар қандай вазиятда юзда кулги бўлиш америкаликларнинг турмуш тарзи ҳисобланади. Америка маданияти инсонларнинг юзидаги кулгини юксак баҳолайди ва рағбатлантиради. “Кулинг!” (Keep smiling!) — дейишади америкаликлар. Ёзувчи Элберт Хаббард ўқувчиларга мурожаат қилар экан, дўстларни кулиб қарши олишга ва қалбларни уларга очишга чақиради. Унинг фикрича, кулги хонадонларга бахт олиб келади. “Кулинг!” дейди руҳшунос Дейл Карнеги.\nДипломат Йейл Ричмонднинг сўзларига қараганда, америкаликларни ёшликданоқ суҳбатни кулги билан бошлаш ва кулги билан давом эттиришга ўргатиб келишади.\nАҚШнинг халқаро меҳмонхоналарида ходимлар беш дақиқа давомида олти марта кулишлари керак. Кўп холларда америкаликларнинг кулгиси самимий эмаслиги айтилади ва ишонқирамай қаралади. Шунга қарамай, америкаликларнинг юзидан кулги аримайди. Бу – ҳаёт қонунидир. Шу сабабли ҳам Америка оилаларида болаларга “яқин кишига яхши кайфият тақдим қил, кимдир сенга ҳам шу каби хурсандчилик совға қилади”, дея тарбия беришади.\nХушмуомалалик – Европа халқларининг азалий одатидир. “Кўҳна қитьа” мамлакатларида биринчи бўлиб узр сўраш яхши анъана ҳисобланади. Францияда нотаниш кишилар билан саломлашиш, танишларини икки юзидан ўпиб қўйиш одати бор. Харидор сифатида бирор бир дўконга кирсангиз, хушкайфият билан кутиб олишади ва кетар чоғингизда албатта “Мерси, оревуар!” дея миннатдорчилик билдиршади. Инглизларнинг хушмуомалаликларининг ўзи бир санъатдир.\nЕвропаликларнинг кулгиси йиллар давомидаги тарбия маҳсули бўлмиш ижтимоий одатга айланиб улгурди.\nЖанубий Шарқий Осиё мамлакатларида ҳам кулгига эътибор катта. Таиланд – “минг бир кулги мамлакати”, дея аталади. Бу мамлакатда кулги турли можароларнинг олдини олиш қуроли сифатида кўрилади. Малайзия ва Индонезия халқи ўзларининг шодликка тўла қиёфаларини сақлаб қолишга интилишади. Осиё мамлакатларида инсонларнинг кулгиси ўз ҳиссиётларини бошқара олиш қобилияти ва ҳар қандай вазиятдан чиқиб кетишни англатади.\nБразилия аҳолиси қаҳвахоналарда хушмуомала бўлса, маблағларини тежаб қолишлари мумкин. Шу тариқа тамаддихона эгалари тарбия кўрган хўрандаларни рағбатлантиришга қарор қилди. Рио-де-Жанейронинг сайёҳларга мўлжалланган ҳудудидаги қаҳвахоналардан бири жорий қилган қоида кенг оммалашиб кетди. Бу қаҳвахонага ташриф буюрувчилар “салом”, “раҳмат”, “марҳамат”, “рухсатингиз билан” каби сўзларини айтадиган бўлсалар, 1 реал миқдорида кам пул тўлашади. Бу тахминан 40 цент демакдир. Айни дамда бу ташаббус ҳам иқтисодий, ҳам маънавий фойда келтирмоқда.\nКиритилди: 12:07 15.09.2018. Ўқилди: 482 марта. Фикрлар сони: 0 та.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Лионель Месси ўзга сайёралик деб аталганидан уялиб кетди (Видео)\t12:54, 21 октябрь 2016\tАргентина терма жамоаси ва “Барселона” клуби ҳужумчиси Лионель Месси мухлислар томонидан “Твиттер”да билдирилган фикрларга ўз муносабатини билдириб, уни ўзга сайёралик деганларнинг гапларидан уялиб кетди. Бу ҳақда Goal.com хабар бермоқда. “Уялиб кетяпман, бироз терладим ҳам. Ўзга сайёраликка ўхшамайман. Шунчаки оддий инсонман”, – деди 29 ёшли футболчи.\nМухлислар, шунингдек, Жерар Пикени Gangnam Style қўшиғи ижрочиси Psy’га, Арда Туранни эса афсунгарга ўхшатишди.


20 июн – Ўзбекистон Мустақиллик декларацияси қабул қилинган кун « Ўзбекистон Халқ Ҳаракати\n20 июн – Ўзбекистон Мустақиллик декларацияси қабул қилинган кун\n20 June 2012 - 10:46\n1990 йилнинг 20 июнида Ўзбекистон ССР Олий Кенгаши “Биз, Ўзбекистон халқи” сўзлари билан бошланган тарихий ҳужжат – биринчи Мустақиллик декларациясини қабул қилган эди.\nДекларация муаллифи Ўзбекистон Эрк демократик партияси Бош котиби Отаназар Ориповнинг айтишича, ҳужжатда Ўзбекистон жумҳуриятининг СССРдан мустақил давлат бўлиши ёзилган эди.\nЎшанда Компартия раҳбарлари Мустақиллик декларацияси овозга қўйилишидан аввал унинг мазмунини ўзгартиришга ҳаракат қилган эди.\nОтаназар Орипов Озодлик билан суҳбатда орадан 22 йил ўтиб 20 июн куни Ўзбекистон матбуоти Мустақиллик декларацияси қабул қилинганини эсланмаганидан афсус билдирди:\nЎзбекистон Халқ ҳаракати раҳбари¸ Ўзбекистон Эрк демократик партияси лидери Муҳаммад Солиҳ Озодлик билан суҳбатда ўша пайтда ҳам иқтидорда бўлган Ислом Каримов ва унинг сафдошлари декларация қабул қилинишига жиддий қаршилик қилганини эслайди.\n– Жуда катта қаршилик бўлди. Хусусан, Ислом Каримовнинг ўнг қўли ҳисобланган Ўзбекистон Марказқўмининг рус секретари Ефимов жуда катта қаршилик кўрсатди. Тақдим қилингандан кейин овозга қўйилишидан олдин матн таҳрири устида ишлаш учун Мирсаидов бошлиқ Эркин Воҳидов, Нурали Қобил ва бошқалар ичкарига кириб кетди. Улар бироз ҳаяллади. Улар тезда олиб чиқиши керак эди. Матн устида деярли ҳаммамиз келишиб олган эдик. Мен булар нимага кечикаяпти, деб кирсам матн олдида Мирсаидов ўтирибди. Сал нарироқда Эркин Воҳидов ва Нурали Қобил гаплашиб турибди. Юзларида хавотир бор эди.\nМен Мирсаидовдан нима бўлаётганини сўрасам, у секин Ефимовга ишора қилиб, ўша қаршилик қилаётганини айтди. Ефимов Москвага қўнғироқ қилаяпти. “Булар хоинлик қилаяпти. Бу ерни националистлар эгаллаб олган. Ўзбекистон ўз мустақиллигини эълон қилмоқчи”, деб очиқ текстда айтаяпти. Кейин у телефонни қўйиб бизнинг яқинимизга келди.\nМен унга: “Ўзбекистон сизнинг конституциянгизда ҳам суверен мустақил жумҳурият. Сизнинг бизнинг ишимизга аралашишга нима ҳаққингиз бор?”, деб очиқдан-очиқ гапирдим. “Унда билганларингизни қилинглар”, деб қизариб ўрнидан туриб кета бошлади. Ўша пайтда Каримов кириб келди. У: “Нима бўлди? Яна жанжал қилаяпсизларми?” деди”¸ деб эслайди “Эрк” партияси етакчиси, Мустақиллик декларацияси матни устида чиққан мунозаранинг бевосита иштирокчиси Муҳаммад Солиҳ.\n– Президент, мен очиқ айтишим мумкин, том маънода у ердан қочиб кетди. Президент декларация овозга қўйилаëтганда ҳам кулис орқасида юрди ва у ерда доим провакация қилиб турди. У парламент буни қабул қилмаслигини очиқ истади”, дейди Муҳаммад Солиҳ.\nМуҳаммад Солиҳ 22 йилдан бери давлат матбуоти “ўзбек халқига мустақиллик ҳадя қилган президент” дея тақдим этиб келаëтган Ислом Каримовнинг 1990 йил 20 июнда қилган саъй-ҳаракатларини эслар экан¸ ўшандаги халқ вакиллари орасидаги руҳ Москвадан қўрқувдан кўра кучлироқ бўлганини эслайди.\n– Лекин парламентнинг 100 дан 95 фоизи биз тарафда эди. Ҳатто руслар ҳам қўл кўтариб овоз берди. Овозга қўйилиб қабул қилингандан кейин ўша куниëқ Каримов соат 6 ларга яқин Тошкентдан Андижонга кетди. У Москвадан қўрққанидан қочиб кетди. Москва буни эшитиб, мени Компартия секретарлигидан олади, деб қўрққан. Бошқа бир сабаби йўқ¸ дейди Муҳаммад Солиҳ.\n1990 йили Марказий телевидение мухбири билан суҳбатда Ислом Каримов “Бизга мустақиллик керак эмас¸ биз иккита қоп ичидаги республикамиз¸ ҳолимиз танг бўлади” деган эди.\nМарказий телевидение мухбири айни кўрсатув доирасида Муҳаммад Солиҳдан ҳам фикр сўраб¸ “Ўзбек халқи мустақилликка тайëрми?” деган саволни қўяди.\n“Қамоқдаги одам озодликка қанча ташна бўлса¸ биз ҳам шунчалик мустақилликка ташнамиз”¸ деб жавоб қайтарган эди Муҳаммад Солиҳ.\n1990 йилги Олий Кенгашда мустақил депутат бўлган Абдувоҳид Паттаев 20 июн кунги декларация ҳақида эслаб: “Бу мустақилликка қараб босилган илк қадам эди. СССР республикалари ичида биринчи бўлиб кўтарилган масала эди. Ўзбекистоннинг кейинги Мустақиллик декларацияси асосини биз қабул қилган 20 июндаги декларация ташкил қилди”, дейди.\nМуҳаммад Солиҳ 1990 йил 20 июнни ўзбек халқининг ҳақиқий мустақилликка эришган куни, деб билади.\n21991 йил 31 августда эълон қилиниб¸ 1 сентябр куни нишонланадиган кундан фарқли ўлароқ, уни бир киши халқ миннатдор бўлиши учун ҳадя қилгани йўқ. Бу мустақилликка халқнинг ўзи эришган”¸ дейди Муҳаммад Солиҳ.\n– Ҳеч шубҳасиз, 20 июнда қабул қилинган Мустақиллик декларацияси халқнинг қабул қилинган ҳақиқий декларацияси эди. Чунки 31 августда қабул қилинган декларация бу ўша хунта йиқилгандан кейин, Совет Иттифоқи тарқаб бўлгандан кейин мажбуран, зўраки қабул қилинган декларация эди. Бу 20 июнда қабул қилинган декларацияни рад этиш, дегани эди. Биз зотан мустақил эдик.\nИккинчи марта мустақилликни қабул қилиш 20 июнда биз мустақил бўлмадик, деган гапни тан олиш эди. Мен буни тарихий жиноят ҳисоблайман. Чунки халқ қабул қилган мустақилликни рад этиб, 1991 йил март ойида референдумда қатнашиш, кейин 31 августда иккинчи марта Мустақиллик декларациясини қабул қилиш, албатта, сиëсий шармандаликдан бошқа нарса эмас. Бу режим кетгандан кейин халқ ўз байрамини қутлайдиган кунлар келади. 20 июн миллатимизнинг миллий байрамидир”, дейди Муҳаммад Солиҳ.\n1990 йил 20 июнда қабул қилинган Ўзбекистон Мустақиллик декларацияси ўша пайтда бош муҳаррири Ҳалима Худойбердиева Олий кенгаш депутати бўлган “Саодат” журналида эълон қилинган эди.


Қирғизистон фуқароси 20 минг дона шиша идишдан иссиқхона қурди\n(0:34 / 3.45Mb / просмотров видео: 556)\nБозор-Қўрғонда истиқомат қилувчи Айбек Ҳайдаров икки йил умри ва йигирма минг шиша идишни ғоят антиқа иссиқхона яратишга сарфлади. Ҳозирда бу қурилма маҳаллий диққатга сазовор ёдгорликларнинг бирига айланган.\nБозор-Қўрғонда истиқомат қилувчи Айбек Ҳайдаров икки йил умри ва йигирма минг шиша идишни ғоят антиқа иссиқхона яратишга сарфлади. Ҳозирда бу қурилма маҳаллий диққатга сазовор ёдгорликларнинг бирига айланган. “Қачонлардир, шу ишни бошлаганимда, ҳамқишлоқларим устимдан кулишган эди”, — эслайди Айбек.\nҲайдаровнинг сўзларига қараганда, иссиқхона ҳажм жиҳатдан унчалик катта эмас – 9 метрга 6 метр. Аммо иссиқликни яхши сақлайди, хабар қилади Спутник Қирғизистон.\n"Ўтган йилнинг феврал ойи ўрталарида помидор, бодринг ва бошқа сабзавотларни экдим. Кўчатларим йил давомида ҳосил берди. Шиша идишлар туфайли иссиқхонам жуда антиқа кўринишга эга, бундан ташқари, у мустаҳкам”, — дейди ғурур билан тадбиркор.\nАйбекнинг ҳикоясига қараганда, у аввалига шиша идишларни кўчалардан йиғган. Ҳамиша ҳам бир хилдаги идишни топишнинг иложи бўлмагани учун, кейинчалик у шиша идишларни кафелардан сотиб ола бошлаган. Иссиқлик сақланишини янада яхшилаш мақсадида эса ҳар бир шиша ичига пластик пакетларни жойлаштириб чиққан.


Уч пора Қуръон ёдлаган мелиса - Zamin.uz\n12:39 / 11.07.2020\nАйни ёз ойларида Жўшқинбой ўз ижодий жамоаси билан гўзал пойтахтимизнинг гавжум метро бекати атрофида кўрсатув тасвирга олиб юрганди.\nБу ижодий жамоа негадир мелиса ходимларининг эътиборини дарров тортади. Улар ҳам дарров келиб ҳужжатларни сўрашади. Улар буни ҳаммасининг юзларига бир тутам жундан деб "ёмон гумон" қилишади. Бир бирларини ёмон гумон қилишдан эҳтиёт қилиб, ҳужжат сўраш уларнинг вазифаси деб, ўзларига ўзлари далда беришади.\nЖўшқин ҳам, ижодий жамоа ҳам бунақа ҳолатларга кўникиб қолишган. Мелиса ходимлари билан бажонидил мулоқот қилишиб, уларга кўрсатувни, унинг мақсадини эринмасдан тушунтиришдан чарчамайдилар. Гоҳида бир кўрсатувни олишда жонажон мелиса ходимлари такрор-такрор келиб, уларнинг ҳужжатларини текшириб кўришади.\nХуллас, ўша гавжум метро бекатида ҳар доимги ҳолат яна такрорланди. Мелиса келиб ҳужжатларни, бу канал ўзи нима иш билан шуғуллашини суриштириб кетди. Жўшқин ҳам мулойимлик билан ҳаммасини тушунтирди. Мелиса кейин тасвирга олинаётган кўрсатув ҳақида сўраб қолди. Жўшқинбой: - Бу кўрсатувда 4 та савол берамиз, ҳаммасига жавоб берсангиз совға берамиз деди.\n- Қанақа саволлар берилади, - деб сўради мелиса баттар қизиқиб.\n- Шу оддий, диний-маърифий саволлар, - деб жавоб берди Жўшқинбой. Мелиса аниқ қанақа саволлар деди.\n- Ислом тарихига оид саволлар, - деди Жўшқинбой.\nМелиса бироз муддат ўйланиб қолди. Кейин: “Мен ҳам қатнашсам бўладими?” деди.\n- Эээ нега бўлмас экан, албатта бўлади,- деди Жўшқинбой хурсанд бўлиб.\nМелиса яна ўйланиб қолди.\n- Ўзи айнан қанақа савол берасизлар, - деди. Жўшқин саволлардан бир иккитасини айтди. Мелиса мен буларни жавобини биламан деди. Жўшқинбойнинг ҳайрати ошиб бораётган эди. «Ака, унда келинг, қатнашинг», деди.\nМелиса бироз ўйга ботиб, формасини кўрсатиб, иш вақти, кейин мана бу форма деб, кийимга ишора қилди.\nЖўшқин: “Ўйнайверинг, ҳечқиси йўқ, агар форма халақит бераётган бўлса, ечиб чиқинг, биз кутиб турамиз...” деди ҳайрати ошиб.\nМелиса: - Саволларга жавобларни биламану, лекин хизматдаман, - деди афсус билан.\n- Қатнашсангиз зўр бўларди, - деди Жўшқин ҳафсаласи пир бўлиб.\n- Ўзи қатнашгим жуда келяпти. Мен Қуръондан ҳам уч пора ёд олганман, - деди мелиса қатнаша олмаётганидан надомат қилиб.\nВақт тиғиз, кўрсатув олиниши керак, Жўшқин яна айтиб кўрди, мелиса кўнмади, формаси хоҳишидан устунлик қилди шекилли.\nЖўшқин мелисадан узоқлашиб, ижодий жамоа томон юрди ва дарров таассуротларини ижодий жамоага етказди. Улар ҳам Жўшқин каби лол бўлиб қолишди. «Йўғе, бўлиши мумкинмас, агар шунақа бўлса, қандай гўзал экан», деган гаплар бўлди. Мелиса улар узоқлашиб кетаётганда ҳам кўзини узмасдан қараб турарди.\nЖўшқин у томонга қараб: "Биродар, қатнашсангиз зўр бўларди-да" деб қўйди ичида.\n«Аллоҳ ҳар бир нарсага қодирдир» («Бақара» сураси, 20-оят).\nУсмон ибн Аффон розияллоҳу анҳу Расулуллоҳ соллаллоҳу алайҳи васалламдан ривоят қилади: “Сизларнинг яхшиларингиз Қуръонни ўрганиб, уни (бошқаларга) ўргатувчиларингиздир”. Имом Бухорий ривояти.\nХитой ўз ҳудудида коронавирус эпидемияси тўхтаганини эълон қилди\nРоссия ва Эрон ўзаро ҳисоб-китобда доллардан воз кечди\nҲиндистонда 25 млн киши иштирокида намойиш бўлиб ўтди\nСурияда россиялик генерал ҳалок бўлди\nАктёр Йигитали Мамажонов яна уйланди (фото)\nЮридик шахсларга барча таълим турлари бўйича нодавлат таълим хизматларини кўрсатишга рухсат берилиши мумкин